Malay Um Chinmi Sin Thawngthanhnak: CRC – Chin World News Evening\nMarch 15, 2019 March 15, 2019 Salai Van Chin News\nDear CRC members le Chin Ralzaam (Malaysia) um mi vial te, UNHCR Malaysia nih atang lei bantuk in Chin Community ah tu ni ah thawngthar an kan kuat. Mirang ca he akan kuat mi aning in kan rak thil chi, cun Lai holh in kan rak leh chih.\n2019 March 14 ah UNHCR nih Kawlram in rami Chin miphun ralzaam hna pumpak ralzam sinak le humhimnak kongkau zohthannak cu a ngol chung cang lai. Hi kongkau he pehtlai in a ralaimi ni le caan ah UNHCR nih pehzul in a herhmi thawng thanh le hrawmhnak a ngei than lai, ralzam humhimnak caah biapi mi caltap herhmi (documentation) kong ah fiang deuh in kan rak thanh te lai.\nHi phung remh thannak nih a hnursuanmi le aa pehtlaimi Chin ralzam vialte le UN card a nungmi a tlaihmi caah UNHCR zungpi nih thawng kan rak thanh dingmi nan rak hngah chung ding zong thawng kan in thanh duh hna. Thil dangdang ruang ah UNHCR nih zung rat ding ah a ni (appoinment) pek cangmi poahpoah cu ningkel tein nan rak kalnak lai thawng kan in thanh hna.\nCredit: Chin Refugee Committee, Malaysia


Catholic Khrihfa hna nih Khukbil in Pathian an Biaknak Kong | Radio Veritas Asia\nHakha St.Joseph Cathedral Biakinn (Photo: RVA Hakha)\nHal; Khrihfa vialte lakah, Zeicahdah Catholic (RCM) pawl nih Biakinn le Biakttheng hmai ah Pathian kha khukbil in an biak? Nan khukbil u tiah Bible ah a um maw? Zeicahdah Bible ah a um lomi cu Catholic pawl nih an tuah? Bible ah a um ahcun theih ka duh ko. Zei Khrihfabu hi dah Bible ning tein a zulmi an si? Zeicahdah Khrihfa budang hna nih “Praise and Worship” ah an khuk an bil lo? Zeicahdah Catholic pawl nih Bawipa Thisa hmai ah an khuk an bil? Bible chirhchan in ka let tuah?\nLeh; Bible lawnglawng a biapi an ti i cu Bible chung i a biapi mi kha a hmu thiam lomi tampi an um. Bible cang hna biatak in a zulmi Khrihfa bu cu zei Khrihfa bu dah a si zoh tuah usih. Isaiah; 45:22-23 ah “Keimah cu Pathian ka si. Keimah hlei in Pathian dang a um lo. Mi vialte nih ka hmai ah nan khuk nan i bil lai.” a timi kha kan hmuh. Salm; 95:6, “Ra tuah u, kun usihlaw bia usih, a kan sertu Bawipa hmai ahcun kan khuk i bil usih! Amah cu kan Pathian a si. Kannih cu a kan zohkhenh mi kan si, a kan cawmmi tuurun kan si,” tiah aa ttial. Cuti a si ahcun Khrihfa budang nih ziah an khuk an bil lo.\nBiakamthar Luka 22:41-42 “Cun an sin khan lungchep tluk a va kal i a khuk aa bil, Ka Pa, na hna a tlak ahcun hi hrai hi ka tthialpiak ko. Sihmanhsehlaw keimah nawl siloin nangmah nawl si ko seh,” tiah a ti. Mark 14:35-36 zongah cu bantukin “Hmailei ah tlawmpal a va kal i vawlei ah a bawk i … thla a cam,” a ti. Matthai 26:39 zongah “… Vawlei ah a bawk i… thla a cam” ti kan hmuh. (Luka 24:52) Bawi Khrih vancung a kai lioah “Zultu hna cu an khuk an i bil i an biak hnu ah lunglawm ngai in Jerusalem ah an kir” a ti. Mt 20:20 ah “Zebedi fapa hna nu kha Jesuh sin ahcun a fapa hna he khan an ra i a hmai ah khan a khuk aa bil i zaangfahnak a hal” ti kan hmuh rih. Mt 2:11 “Nichuah lei mifim pathum hna cu” Innchung ahkhan an vung lut i ngakchia kha a nu Mary sinah cun an hmuh. An khuk an i bil i an biak,” ti kan hmuh rih. Luka 18:10-14 zongah “Farasi pa le ngunkhuai khawltu pa thla an cam lioah, ngunkhuai khawltu pa cu lamhlat pi ahkhin a dir i vanlei hmanh zoh ngam loin a ttang aa cumh i kei misual cung ah hin zaangfahnak ngei ko, tiah toidor tein thla a cam i a sualnak ngaihthiam in inn ah a ttin, ti kan hmuh fawn.\nRom 14:11 ah “Ka nun bangin mi vialte nih ka hmai ah an khuk an i bil lai i, mi vialte nih Pathian a si, an ka ti lai” ti kan hmuh. Lamkaltu hna zong an nunnak ah an khuk an i bil tawn kha zoh rih usih. Lam 9:39-40 “Peter nih an dih lak in a chuahter hna i a khuk aa bil i thla a cam, mithi kha a nunter tthan,” a ti. Lam 6:1-7 ah zultu Peter hruai in a lu cungah kutchuan in thla an campiak mi Stephen zong Jesuh bangin amah a thattu hna caah a khuk aa bil i, thla a cam hnu ah a thi tiah lam 7:59-60 ah kan hmuh. Efesa 3:14-15 ah Paul zong nih Jesuh Khrih hmai ah khukbil in a kun, ti kan hmuh. Filipi 2:10-11 ahcun, Pathian nih Khrih a cawisan nak kong kan hmuh; “Cucaah Jesuh min upat awk caah Vancung i a ummi vialte hna le Vawlei i a ummi vialte hna le Vawlei tang i a ummi vialte hna nih an khuk an i bil lai i Pathian kan Pa thangtthat awk caah Jesuh Khrih cu Bawipa a si, an ti lai, ti kan hmuh. Cu ruangah Roman Catholic pawl nih khukbil in thla kan camnak cu a si.\nBiathlam 4:10 ah, “Upa kul le li hna cu bawitthutdan cung i a tthumi hmai ah khukbil in an kun i zungzal in zungzal tiang a nungmi kan Pa Pathian nangmah cu zeizong vialte kha na ser cang tiah an ti i bawitthutdan hmai ahcun an sui luchin kha an phawih i khukbil in an kun i an biak ti kan hmuh. Biathlam 5:8,14 zongah “Upa kul le li le saram nung pali hna kha Tuufa hmai ahcun an khukbil in bawitthutdan cung i a tthu mi Pathian kha an biak i, Amen! Halleluiah! an ti,” ti kan hmuhfawn. Hi Bible cang hna kan zoh ahcun Bible ning in kan zulh lawnglawng ah khamh kan si lai, tiah a timi, Bible lawng a hrampi a si a timi hna kha biahal awk a um i hngalhter ka duh hna. Ngaite tiah cun Catholic Sister pawl, Tlangbawi pawl le Bishop pawl kha upat hmaizah nak in Khrihfa hna nih lukun khukbil in kan biakchawnh hna tikah, “Keimah loin Pathian dang kha khukbil in nan bia lai lo,” timi nawlbia an buar tiah an kan soisel. Khrih milem hna, Nu Mary milem hna kha khukbil in upat kan pek tik hna zongah nawlbia an buar tiah an kan soisel tthiamtthiam. Asinain Pathian inn, a biakinn thiang ah khuk an bil lo, Pathian hmai ah khuk an bil lomi cu khuaruahhar ngai a si.\nNgaite ahcun Khrihfa pakhat caah Bible cu a biapi mi a si, tiah Catholic Bupi nih a cawnpiak. Bible lawnglawng kan ti ahcun Pathian hmai ah khukbil awk a si ti cu Bible hlun le Bible thar ah kan hmuh ko. Pathian umnak inn tiah kan ti mi Biakinn ah na khuk na bil taktak maw? Na bawk taktak maw? Pathian kha khukbil lukun in na bia taktak maw? Cuti a si lo ahcun Pathian hmai ah khukbil in biak a hau lo timi cawnpiak nak kha zulh ding a si ko. Sihmahsehlaw, Catholic bupi nih cun Bible a zulh tuk ruangah a khuk aa bil, a ttang aa cumh, toidor tein zaangfah a nawl, Pathian a thangtthat tik zongah ringawn phuntling an tum, Pathian bia an ngaih tikah tthutchel, dirchel, khukbil chel tiin sullam ngei ngai in a tuah a zulhter hna nak in Bible kha biatak in a zulhnak tehte a langhter.\nKan hawi Khrihfa budang hna nih nan Pa, nan Saya, upa hmai nan kal tikah lukun nawn in nan kal bal a si ahcun Bible hi nan zulh awk a si. Cuti a si lawngah Bible ning in a zul mi, Pathian duh ning in a nung i vancung nunnuamh daihnak kha aa ruahchan mi kan si kho lai. Bible a zul taktak i Pathian hmai Biakinn ah khukbil lukun in Pathian a bia mi si hna usih. Jesuh Khrih hrimhrim nih thla a cam tikah a khuk aa bil.\nCucaah Khrih hnu zul taktak, Bible ningin a tuahser mi taktak Catholic Khrihfa hna nih Biakinn ah siseh, inn ah siseh thla an cam tikah an khuk an bil. Umtu ning phunphun in thlacam khawh a si nain khukbilnak cu toidor nak a si caah a ttha tuk mi a si. “Worship” timi, Pathian kha thinlung chung taktak in biakmi a si. Cucaah Catholic pawl nih cun Bawipa Thisa (Eucharist) timi zungzal nunnak a pemi changreu kha lukun khukbil in an biak. Catholic pawl nih cu changreu (Eucharist) a umnak Biakinn hna ah hnachet tuk mi hlasaknak hna nakin dai zirziar tein khukbil in biaknak kha a pa pek deuh. Cutin Pathian an biak kha budang hna nih an ra in an hmu lai lo. Annih cu lenglei milem hna lawng kha an hmuh i cu milem hna kha an biak tiah an ruah ttheo. Catholic pawl nih Bawi Jesuh a sa taktak a si, tiah an zumh i changreu(Eucharist) kha Pathian sinak in an biaknak sullam cu Jn 6:54 ah “Ka sa a ei i ka Thi a dingmi paoh nih zungzal nunnak an ngei lai,” tiah aa ttial caah a si. Khrih hrimhrim zong nih “Vancung in a rungttum mi nunnak changreu cu keimah hi ka si. Hi Changreu a ei mi paoh cu zungzal in an nung lai” tiah (Jn 6:51) ah a ti. Catholic bupi nih “Hri hra a ngei mi tingtang kha tum ulaw Bawipa cu thangtthat tuah u” a timi Salm 33:2-3 zong a hlaw lo. Asinain Pathian an biak tik ah khukbilnak kha an hman deuh. “Praise” timi thangtthatnak caah cun mah duh mi umtu ning hmankhawh a si ko. Budang hna tu cu Biakinn ah Ringawn he thangtthatnak in “Praise” an pa peknak cu an biakinn ah Khrih a um taktak tiah zumhmi zungzal nunnak a pe mi changreu(Eucharist) an chaih lo caah a si.\nBiatlang kan komh ahcun minung nih Pathian lawng kan biak awk a si. Kan thangtthat awk a si. A hman ko. Asinain Catholic hna tu nih cun Biakinn ah khukbil in Pathian biak cu Pathiang cungah kan zumh ti an langhter i duhnung khukbil nak tuahningkel zong Khrih hnu a zulmi hna, Bible a zulmi hna an sinak kha an langhter. Zungzal nunnak a pe i changreu(Eucharist) ah a um mi Khrih Pathian kha thangtthat biaknak cu a sangbik tuahsernak pakhat a si. Catholic pawl nih biatak ngai in khukbil in an biakmi Pathian cu Bawipa Thisa changreu(Eucharist) i a ummi Khrih Pathian kha a si. Cu Bawipa Thisa changreu(Eucharist) kha khukbil lukun in an biak taktak. Khrih Pathian cu changreu(Eucharist) chungah a um taktak ti an zumh. Bible hlun chan ah biakamnak kuang in Pathian cu Israel mi hna he hmunkhat in a um kha tehte a khaan bantuk in Chanthar Israel mi hna a simi Catholic Khrihfa hna caah Khrih Pathian cu Bawipa Thisa changreu(Eucharist) in kan mah sinah a kan um pi zungzal ti kha a fianter. Zeicah kan ti ahcun “Keimah cu vancung in a rungttum mi nunnak changreu ka si. Hi changreu a eimi paoh cu zungzal in an nung lai. Ka pekmi hna changreu cu vawlei mi hna caah ka pekmi ka sa a si,” tiah Jesuh Khrih nih Jn 6:51 ah fiangtein a rak chim.\nCatholic Biakinn i hi Bawipa Thisa changreu(Eucharist) ah Khrih Pathian a um taktak caah Catholic Khrihfa hna nih khukbil in an biak nain Khrihfa budang hna nih Biakinn chung i a ummi Jesuh Khrih milem(pachi) hna, Bawinu Mary le Mithiang hna i milem hna kha lenglei mit in an hmuh caah cu milem hna lawnglawng kha a bia mi hna, tiin an soisel tawn hna. Cucu a palh taktak mi a si. Khukbil in kan biakmi Pathian, Bawipa Thisa(Eucharist) chungah a um mi Pathian cu “Nan sinah a zungzal in, caan dongh tiangin ka um lai,” tiah bia a kan kamhtu Pathian a si (Mt 28:20)”. Cutin Bible chungah khukbil nak kong aa ttial ko nain Khrihfa budang hna nih Pathian cu Thlarau a si. Zeibantuk paoh in biakkhawh a si. Kan thinlung in kan zumh ahcun a za ko, tiah Bible chung cawnpiak ning cang hna kha hlawt an i zuam. Pathian cu Thlarau a si. A hmaan ko. Kannih Catholic hna nih cun Thlarau in a ummi Pathian kha Bible ning tein khukbil in kan biak. Zeibantuk umtu ning kha dah Pathian nih a tlaihchan deuh hnga tiah nan ruah cio. Cu Pathian kha Catholic hna nih zungzal khukbil in an biaknak cu Bible zulhnak, Jesuh Khrih bia a ngaitu le a zultu an sinak kha a fianter zungzal.


KAN LAIPA NIH FIANG PUP IN NLD KONG A PHUAN KO CANG HIH – The Chinlung Post\nKAN LAIPA NIH FIANG PUP IN NLD KONG A PHUAN KO CANG HIH\nJuly 9, 2020 admin Knowledge 0\nNLD le Alliance. 2010 Kawlrampi thimnak ah NLD cu a lut lo. A luh lonak hi a ruang a um.Union Election Commission (UEC) nih Thimnak a lut duhmi party dihlak “2008 Phunghrampi hi remh a hau lo, kan hna a tla” timi min thutnak tuahter dih a si.NLD cu 2008 Phunghrampi remh ding hi policy nganmi pakhat a si caah min zong a thut duh lo, thimnak zong a lut ve lo.\nNLD cozah policy ah 2008 Phunghrampi remh ding ti a si caah nikum 2019 chungah remh khawhnak lam a kawl ve, ralkap nih a duh lo caah remh khawh a si lo.USDP party cu Ralkap he pumkhat an si ko caah adang in ka langhter lonak a si.2010 rampi thimnak ah a lutmi party vialte hna hi 2008 Phunghrampi hi kan pom ve, remh a hau lo tiin min thutnak a tuah ciami lawng an si.\n2008 Phunghrampi ruangah a zei poh duh ningin chim khawh le kalpi khawh a si lo caah hi Phunghrampi kan remh or a thar kan ser hlan cu NLD hi tanh rih ding a si.2008 Phunghrampi ruangah Federal kong zong chim khawh a si lo, Peace kong zong chim a ngah lomi a si. Peace Conferene an timi hi a phung menmen in an tuahmi a si. Result a um lai lo. U Thanshwe a nun chung cu bia nem in zeihmanh a ngah lo timi hngalh cio ding a si.\nRalkap uknak tangah zungzal um ka duh a timi lawng an si.Democracy duh ahcun NLD tanh lawngah lam a um cang. Party dang siin Democracy kawl khawhnak lam a um ti lo. 2010 ah a cuhmi minung le party pohpoh caah lam a pit cang timi zong hngalh a herh ve.\nCentre Cozah hi NLD a si ahcun miphun party cu State ah teinak a hmuh zongah Cozah tlai khawhnak lam a um lo, State hluttaw meeting lawng an kai khawh lai. Anmah duh ningin biakhiah khawh a si lo,\nCentral Cozah policy duh ningin tuah a si lai.Atu Kawlram dirhmun ningin cun cozah a tlaimi party ah ipehtlai lawngah thiltikhawhnak a um.\nDuhmi hal khawhnak lam a um.\nPhunghrampi tlamtling a ngei cangmi ramdang pawl dirhmun he tahchun khawh ding a si rih lo. Kan kaa lawng nih Democracy kan ti.Ralkap uknak tangah kan um rih, luatnak lam kawl lio a si. Ralkap kut in luat khawhnak caah NLD hi kan tanh rih a herh tuk caan a si. Țha tein khuaruat cio tuah u. Pawngkam aukhuangmi pohpoh zumh rih hlah u sih.\nTukum zong NLD nih cozah a kai rih ding a fiang ko. State ah Miphun party nih tei zongah NLD nih Alliance a tuah lai lo ti cu a cungah langhater a si cang caah kan ram sersiamnak ca zong 2008\nPhunghrampi thar sernak ca zong NLD hi tanh rih ding a si ko. Credit: Laiki Chozah\nFIANG TEIN KAN CHIM TUAH UH, KAN BUAI DIH CANG LAI HIH\nLAIMI CAAH THAWNGPANG TTHA TAKTAK CHEERY ZAHAU LAWMHPI CIO U SIH


Malaysia Laipa Hri A Awhnak A Ruang Bik Tiah Zumhmi – Chin World News Evening\nJuly 9, 2019 July 9, 2019 Salai Van Chin News\nTlangval Duh Cung Thang cu A pa Hriangkhan. Pu Thla Kung le Anu Dawn. Tuah Thai hna i an fapa asi. Kantayar ah khua sa mi an si,A tu hi a nu le a pa le afar hniangbik hi tu Kantayar ah an um lio si, Unau pa 4 an si i, Pa Duh Cung Thang hi Dawt Len Sung(Minge) he aa phir mi an si. 3/5//31995 ah an chuak, A nau le ah, Nu Ttial Len Par le Nu Edi Van Ttha Par an si, Dawt Len Sung(Minge) cu tu hi Thantlang ah chung khar he a um lio si.\nA changtu Nu Ttial Len Par cu Singapore ah a um lio a si, a nau hniangbik Edi Van Tha Par le a Nu le Pa hi Kantayar ah cun an um lio si, Pa Duh Cung Thang hi Malaysia ah kum 2011 ah khan a phan ve tuhi kum 8 nak a um si ve cang, Semremban CCF Khrihfabu ah nai tein Mino upa zong a kan ttuan pi liomi a si.\nA rian ttuannak cu , 11,zalanbunga raya 4, taman tasik jaya,Seremban negeri sembiblan ah a si. A boss pa zong nih ai zoh thla tuk mi a si. A mah he a rian ttuan tti hawi hi Khampat CungBawi he an si, hitihin hri in aa awhnak hi kan ruah tikah kan zumhning cu Anu ngak ruangah a si lai tiah kan ti cio. A hawipa Cung Bawi nih a chimnak ah cun hmun khat kan um lio ah a dl he an i sii i a dl nih ph thah khanh i chawn duhlo in a um cu hnu ah innvam hna a thongh tiah a ti.\nA hnu ahcun zei ruangahdah ka dl nih hin a ka chawnh duhlo tiah a ti i a lungfak tuk i zu ka caw lai tiah a ti i a hawipa nihcun a thlaoh ko nain a thlaoh kholo i zu cawk cun a kal tiah a ti, zu a cawk in a rak ttin i zu cu a ding i zu palang in a lu hna aa tuk i a thi chuak tiah a chim. Caan tlawmpal ah a hawipa cu a zaw i KL ah ka dam hlan chung va um ning tiah ka kai, KL ka kai kar ah anmah Kantayar mi kan hawipa pakhat cu Duh Cung Thang sin ah cun rian ttuan ah arak lut ve a nih zong cu KL ah a kai kar a si ve.\nJuly thla ni 8 zan lei CCTV an tleih mi ah cun hitihin an hmuh ning si, zan lei ah dawr in a ttin i zu aa cawk pah inn a phak in phone aa chawn, phone aa chawnh khawhin a angki aa phoih i hriin aa awh CCTV nih a tleih ning a si. Nazi pa 6:30 pm hrawngah a thih hi si. A thai zing July ni 9 ah a boss pa nih rian ttuan zat ah a auh i a theih ti lo caah a va zoh i a ruakin a hmuh hi a si.\nDuh Cung Thang hi zu ding mi si nain hawidang bantukin zu din i buaibai hmangmi si lo, zu a din dih in a it colhmi mi daidam te si ko.. Hri in aa awh hlan ah a nau Edi Van Ttha Par nih July ni 5 ninga ni zingah khan donghnak kan i chawnh si i a cungah lungfahnak dingin zei bia hmanh kan chimmi a um lo a ti.\nTuan deuhah ka U he an i chawn i ka dam lo a ti i na dam lo cun Zu hna ding hlah kuak hna zu hlah a ti i, zu le kuak lo cun zeitin ka um khawh lai ti zong a rak ti nain cucu a hlan tuk cang i lungfah nak tiangcu a si lai ka zumlo a ti.. Keimah he kan i chawnh ni nga ni zing hi hnubik asi tiah a ti.\nDuh Cung Thang hri in aa awh hlan deuh. July ni 8 na zi 5:2 pm ah a fb timeine ah Love Song fung hnih a post ta mi lawnghi a donghnak a tuah ta mi a si. Hri in aa awh ning le a dl he an rak i sik ning le a fb thil tuahmi kan zoh le CCTV an zoh i an hmuh mi thil ah hin a dl ruangah si lai tiah mi tam deuh nih kan zumh. A dl hi Khampat khua mi si Australia ah a um mi si tiah a hawipa Cung Bawi nih a chim.. Mi dang nih a Dl ruang si le silo feh ter ngam hna hlah hmanh seh law.\nA hawipa Cung Bawi nih cun a fehter ngam zei ruangah tiah cun a hawi le ah Cung Bawi he a neih niam bikmi le hmunkhat ummi an si tikah an ngeihchiatnak le an lung retheih nak aa chim ruah tawnmi an si tawn. Tutan zei hmanh chimlo in hitin ruahlo piin a um hi a dl ruanglo ahcun zeidang ruang ah a si lai ti ruah awk kan hngal lo i kan lung fak tuk ko.Tu hi a Phone Police sin ah a um lio si i checking an tuah te lai i bia fiang deuh zong kan theih than te lai.\nDuh Cung Thang a ruak cu thla ni 8zan ah Seremban CCF biakinn ah Rev. KB Nun Cung le ZACF pastor Rev. Ral tthio le CCF member le ZECF member hna nih ngeihchiat nak hrawmpi nakin tthutpi nak an ngei, a ruak hi kawlram lei tlunpi dingin timhtuah nak an ngei a tlamtlinnak hnga Thlacam in bawm cio hna u sih. Hi bantuk lungfak tiangtiang in a Dl le a tuahmi lainu kan um hi poituk. Lai nu tampi nih ralrin nak ah hmang hna usih. Creditnunphungsunhsak


Chinram Kulh Palek A Tuan Mi Le Khuabawi Vialte Nan Rian I Ngol Dih Uh Pehzulh Rih Hlah – Onlinenungak\nChinram Kulh Palek A Tuan Mi Le Khuabawi Vialte Nan Rian I Ngol Dih Uh Pehzulh Rih Hlah\nChin State khuakip kip ah Police a ttuanmi, Chin miphun vialte kha, CDM tuah cio ding a si nain a police rian aa thawh i, Ralkap uknak dohtu pawl tlaih ah aa thawhmi an um rih sual maw? Nan chungkhat cio, nan sahlawh cio police a ttuanmi an um ahcun rak ichimh-chawnh cio ulaw Police rian in an ingol chung cio a tha e!\nKhuabawi a ttuanmi vialte zong rak i ngol chung dih u! Tulio cu, “self-rule” mahte in i uk caan a si. Laimi nih kan bochanmi Dr Hmuh Thang zong USDP in chuahnak resignation tuah cang sehlaw, 2021 hnu cun Chin State ahhin USDP rim hrim hrim, nam ti hlah sehlaw a tha. Lungrual tein Ralkap doh caan a si. Ralkap kan tei lai i, Federal Democracy kan dirh ttthan colh lai i, cu tikah political parties cu nan dirh cio tthan te lai. Tulio caan ahhin Ralkap he aa pehtlaihmi paoh chah/ cut off tuah caan a si. A thurhnawm min vialte thianh caan a si.\nKawl Ralkap hi kan ttih tluk in an rak thawng lo. Tulio bantuk caan ahhin an der khun. Kawlram Mipi dihlak kan von cawl ahcun an lau taktak. Cun, Tulio bantuk mass demonstration ahhin Hriamtlai pawl nih caan ttha an lak sual lai timi zong an ttih taktak lai. Biatak tein civil war chuak sehlaw, anmah Ralkap chung lila, Battalions / Military units tampi cu an meithal her in Mipi lei an ttang kho timi zong an ttih rih fawn lai. Cucaah, Min Aung Hlaing hi, atu aa hngilh kho ti lai lo.\nTulio caan hi Kawlram pi aa thleng thainak ding caah “golden chance” a si tiah ka ruah. Cucaah, si kho sehlaw tiah ka saduhthah cu, Hriamtlai dihlak, CNF/A, KNU, KIA tbks vialte hmun khat ah ifun kho vial dih hna sehlaw, mipi hnulei ah ready in dirh cang hna sehlaw, Cutin an ifun khawh ahcun, Libya ram ah sandahpiah pawl nih Muammar Gaddafi cu zu kua chung tlaih in an va tlaih bantuk in, Min Aung Hliang zong hi aa thuhnak kua chung ah zu tlaih in va tlaih khawh lio caan a si tiah ka ruah.Cucaah, thachiat ding a si lo. Naite bachim ah a von lang ahkhan a mit kua a tla viar cang si khaw, raltha tein kan fight chin thluahmah ko ahcun kan tei hrim lai. Credit: Zasang Cinzah


Democrat candidate pakhat cio ca ah mee 35,000 an fonhpiak hna. – Lai Lungrawn Post\nRalbawi Richard Waldron, cybersecurity expert, nih amah sin le Arizona thimnak lutlai dihlak sinah minhngalh lomi pakhat nih email a kan kuat cio. Democrat pawl meeting an tuahnak a dikthlir tein le Pima County ah Democrat candidate pakhat cio ca ah mee 35,000 an fonhpiak ding in bia an ceihnak vialte a chim dih hna. “Biden le Kamala Haris ca zong an tuah ve. A mui aa langh i chiahserh biakamnak a tuah te ko lai tiah kan i ruah chan. Cun hi tin vote an fonh hi election ni ah a si i ka hmuhchuah khawh te ko lai,” tiah Waldron nih a ti.Rev. Biak Lian Vel


A tu tiang nan i theih chung ah NLD nak Cozah tha nan hmu bal maw – Zion Tlang Media\nA tu tiang nan i theih chung ah NLD nak Cozah tha nan hmu bal maw\nAugust 2, 2020 admin Myanmar\nNLD Cozah that lo nak le San tlaih lo nak lawng te a chim a rel mi hna rak thei uh. A tu tiang nan i theih chung ah NLD nak Cozah tha nan hmu bal maw? 1. Nylon kattaza lam teh Lai ram ah nan hmu\nbal maw? 2. Kum 2 tang hngak chia le Nau pawi le kum Kum 85 cung Putar Pi tar Bawmh nak phaisa\nPe mi Cozah teh nan thei bal maw? Atu le bang cu Kum 80 cung Bawmh ding in Cazin an lak lio asi hoi cang. 3. NLD Cozah hnu ah Siang in ah kan fa le Cauk cawk an hau ti lo. Khah NLD Cozah tuan mi a tam tuk le kan tial cawk lai lo i NLD Cozah a kai hlan ah hin USDP le Chin party an rak kai hmasa tung 2010-2015 tiang Kum nga chung Ram an hruai hmasa tung ziah an tuah ve tung ne lo. A phi cu Ram daw mi le Daw lo mi cozah cu i lawh rai asi lo. NLD tluk Khua le Ram daw Cozah nan hmuh bal asi le Van tial ve te ko. Ka lawng in au chan a si lo.Tuah ser chan a si cang.Ralkap uk nak chan lio ah NLD nih Cun thong in ai thim.Party dang nih cun Ram dang a zam lo le Ralkap lei ah ai tawm. A tu ah cun A tuan cem ai lawh ter i bia le hla le a thiam ngai fawn.Ni chuak cu asi pah.\nPrevious Post:Ram A Daw Tak Tak Mi Salai Lung Thli Tum\nNext Post:Halkha NAWI DAM Kong le Kan Chungkhar Sining


Zeiruang ah dah Ralkap nih aana a ting, Tuluk Nih Aana A Tingter Timi – The Cherry Par\nZeiruang ah dah Ralkap nih aana a ting, Tuluk Nih Aana A Tingter Timi\n1. Vote fraud ruang ah a si lo, 2. Tuluk nih aana a tingter timi zong a si lo, 3. ICJ, ICC tih ruang zong ah a si lo, 4. Ralkap ngeimi sipuazi rawh tih ruang zong ah a si lo, 5. Rule of law um lo ruang ah tiah an puhmi zong a si lo, 6. Corruption a tam tuk ruang zong ah a si lo, 7. Democracy ram ah Free le Fair Election a um lo democracy principle a tlau tiah ralkap nih a ti ruang zong ah a si lo.\nNLD cozah chan chung lio ah Kawlram cu ramkhat cozah pahnih tiah an rak ti tawn, “One country, two governments”. Uknak a muru taktak cu Ralkap thiamthiam an rak si. Home affairs, Border affairs, Defence, GAD timi General Administration Department timi uknak, pennak, riantuannak le palek, thonginn uknak, fire dept. tibantuk thawk in uknak a muru le mipi humhimnak a muru kha Ralkap nih rak uk dih a si ko. (GAD hi 2019 ah office of the Union cozah kut ah Minister Min Thu kut ah an rak chiah nain hlawh a tling lo). Chim duhmi cu Uk nak a pipa cu Ralkap kut ah a rak um i NLD cozah cu hmai ah chuahtu ramleng mileng nifa tontu le meeting thu i budget le tender le infrastructure ser le, khualtlawng le Covid kong buai ti pawl ah le nifa kan pi cu Covid kong ah zoom in kumkhat hrawng mipi chawnhnak a ngei ti pawl deuh hi biapi in an rak tuah. Mawhchiat si lo in thil le uknak sining. Ralkap nih uknak a muru 70% hrawng a lak i NLD cozah nih 30% hrawng a ngeihmi kha ruah lem loin, NLD zong nih ralkap zei a rel lo a uah cun ralkap zong nih power ngei taktak lomi NLD cozah kha zei a rel ve lo i i chawnh biaknak le chunglei i theihthiam le i komhnak an ngei lo. Ralkap nih UEC kong Emergency Hluttaw auh ding pawl zong zei a rel piak lo ralkap a thinhungter nain mah hi aana tingnak a ruang cu a si thiamthiam lo.\nRalkap nih Kum sau tuk an rak kan uk peng tik ah GAD thawk in cozah ministry le department paoh ah ralkap chuak le ralkap hmapu hi hmunhma a rak pek dih hna, GAD i DD, AD, Director le DDG, DG pawl hi ralkap lawng te an si (85-90%) pin ah DICA zong cu thiam Ministry of Commerce zong cu thiam Customs zong, khoika zung paoh paoh. Keimah ka riantuannak ah Dept 14 chung ah kum 4 chung ah AD, DD le Director hi kumkhat voi khat rotation tuah a si i minung 120 leng hi ralkap chuah le ralkap chungkhat lawngte deuh an si tik ah cozah riantuannak a chung umtu ning hi ralkap strategy le minung lawngte a rak si. Atu CDM cawlcaanghnak zong ah hin a cdm taktak mi hi tanglei staff lawng ngawt an si, DD, AD, Director le DDG, DG rank hi cu 3 -5% tling dawh in ka hmuh lo. Lungzornak ah tialmi si lo in thil sining a si. Cucaah CDM lawng zong in kal khawh peng a si lo. Sizung ah cdm an tuah tik ah ralkap sizung i a tuanmi ralkap sibawi 5000 kan ngei substitute kan tuah lai an ti colh. Staff thar ka auh lai a ti colh. Heh rian a phuah hna. Cozah hi anmah ralkap nih kum saupi rak sermi a si tik ah bawi deuh i ralkap minung le ralkap chung le usdp chung pawl deuh an tam i an hram a fek.\nNLD cozah a kai ka hmanh ah kan pi nih Ministry of State Counsellor office ah aa thawh rianmang i Rakhine issue i a rak au lenmi Kyaw Tinh swe kha Minister of State Counsellor ah rian a pek. Hi pa hi Ralkap cozah chan ah MOFA ah a tuan i cun UN Representative a rak si. Daw Suu Depayin thahtinhnak le Myanmar National Human Rights Commission ah Vice chaiman a rak si ralkap hardliner phun a rak si, NLD doh tu le ralkap minung a rak si. Hi pa hi amah zung bak ah minister a pek hnu in hipa minung pawl hlan lio ralkap minung pawl Min Thu, Taung Htun, Soe Win, Aung Htoo te pawl tampi wungyi rank le riansang a pek dih hna i kan pi Suu he niahniam taktak in rian an tuan, tu le tu meeting an tuah, pi Suu hmanh hi anmah NLD hlan minung nih ton khawh lo ding in a pawng in an kham. Union minister pawl le State Region CM pawl zong nih zei decision hman lak ngam lo in zei poah kan pi sin ah tin dih a si tik ah State Counsellor zung ah a phan dih i hi pa kut ah zei paoh a phan tiknak a si. A duhmi lawng kan pi sin a kaiter. Kan pi nih le Union Peace Conference, 21st century Panlong agreement ah hmai a tlak tuk bantuk in a um nain voice a ngei lo pin ah timhtuahnak a tlawm, sipuazi le hmai a tlak lo, federal ralkap hna ser lo in rianpipa khinh lo in. chim duhmi cu mawh chiat si lo in Uknak a muru cu ralkap an rak si peng tinak a si.\nCDM lawng in tei khawhnak a fawi lo, Mipi lawzawh a thawng tuk ko nain an kah tik ah a si kho fawn lo, federal ralkap ser i kah ding zong ah budget le hriam a herh. Cu caah a bik in a herhmi cu tamadah UWM nih VP MWKT kha power aap zok seh, tamadah thar nih CRPH kha ramkip le UN legitimacy lak zoh in US i dollar nuai 1000 kha hal seh (budget lo in hriam tlaih khawh a si lo), tlangcung mi le mipi ralkap ser seh, budget le hriam a pek khawh hna ahcun hlawh a tling ko lai, Cu kar ah a biapi mi cu 2008 phunghrm hrawh zok seh, federal phunghram a hrang fehter seh asiloah caretaker maw interim Inn-hngak cozah ser ding ah lung tlingnak hal seh, federal phunghram pi tial le remh in general election tuah seh law teinak hmuh khawh a si lai. An riantuan a nuar tuk ahcun caan tha hi hlan bantuk in a paam tuk sual lai, nunnak tampi thap hlan le thi tamtuk a luan hlan ah teinak lam phung kip in cawlcaangh a hau cang. Credit: Dr. Sui Hingz\n← Atu kawlram hi Civil war timi rampumpi ral a tho cang mi asi.\nTeinak kan Phan Deng Cang; →


Iran Nuclear Ngiatthlai ( Spy) Nakah Nitlak Leiram Le Israel Nih Laiking An Hman - Ramleng Chinmi\nHomeTheihtleiIran Nuclear Ngiatthlai ( Spy) Nakah Nitlak Leiram Le Israel Nih Laiking An Hman\nIran Nuclear Ngiatthlai ( Spy) Nakah Nitlak Leiram Le Israel Nih Laiking An Hman\nFebruary 13, 2018 Van Ram Thang Theihtlei 0\nIran nuclear hriamnam kong hi ramkip nih theih an duh cio mi a rak si, a sinain an theih khawhnak ding a lam har ngaingai. Cucaah a lamkip in an rak ngiatthlai cio. Cacawn nihnih ni ah Iran ralbawi hlun chief-of-staff nih a chimmi cu nitlak lei ram pawl nih Iran nuclear hriamnam kong theihkhawhnak ding caah a thli tein Laiking or Laikeng hmangin an ngiattlai tawn tiah a chim.\nSaram hmangin Iran nuclear a ngia thlai tu ahhin Nitlak lei ram lawng siloin Israel zong an i tel tiah a chimchap. Nitlak lei ram pawl nih Iran nuclear hriamnam ngiattlai nakah an hmanmi hna hi tourist, scientist pawl le pawngkam ummi humhak tu minung pawl hi an hman hna tiah Iran ralbwi Hassan Firuzabadi nih a chim.\nKum tam ngai a liam cangmi ahkhan khual tlawngin micheu khat cu Iran ramah an rak phan, Palestine pawl caah bawmh an rak hal, an umtu ning kan zoh hna tikah kan lunghrinh hna i an thilri kan check. An thilri chungah Laiking le a zawng ai thleng khomi Laiking lian phun conghrang ( chameleon) kan hmuh hna. An vun kan zoh hna i thil fa tete an benh hna, kan chek i kan hmuh khawh mi cu nuclear hriamnam ngiattlai nakah an hmanmi an rak si tiah Firuzabadi nih a chim. Nitlak lei ram pawl cu an hlawh a tling bal lo tiah a chimchap.\nSaram phun in ramdang mi a sungtthoh tawntu hi Israel deuh an si tawn. January 2016 ahkhan Lebanon nih mupi lianpi an rak tlaih, cu mupi ahcun Israel sermi thil pakhat an hmuh, asinain cu mupi cu Israel nih mi ngiattlai ( spy) nakah an hmanmi siloin scientific research tuahnak ca tu ah an rak hmanmi a si an theih i an thlah tthan.\nHamas tapung nih Dolphin nga an rak tlaih hoi, cu dolphin nga cu Israel nih mi ngiat tlainak caah an hmanmi a rak si. A luancia kum hnih hrawngah khan Turkey nih va an rak tlaih hoi, cu va cu Israel nih mi ramdang ngiattlainak ah a hman mi a rak si hoi. Kum 2012 lio ahkhan Sudan ah Mupi an rak tlaih hoi i cu mupi cu Israel sungtthoh Mossad spy nih mi ngiattlai nakah an hmanmi asi tiah an rak phuan hoi. Laiking in Iran nuclear hriamnam a ngiatlai tu zong hi Nitlak lei ram lawng siloin Israel ram zong an si ve tiah Firuzabadi nih a chim.


Chin miphun nih kan pa pakhat asi mi Vice President Pu Henry Van Thio min kan hmuh theng lo caah ka lung a thalo – The Cherry Par\nChin miphun nih kan pa pakhat asi mi Vice President Pu Henry Van Thio min kan hmuh theng lo caah ka lung a thalo\nFebruary 26, 2021 Cherry News\n26 days that Min Aung Hlaing and Military thugs kidnap our heads of State along with hundreds of respected leaders.\nMin Aung Hlaing le kawl ralkap pawl nih hramhram in uknak lak an duh ruang ah Kan ram hruaitu hna le upatmi minung 300 renglo an tlaih hna.\nTutan ah hin an tlaih mi hna thlah ding in an hal mi ah Chin miphun nih kan pa pakhat asi mi Vice President Pu Henry Van Thio min kan hmuh theng lo caah ka lung a thalo. Amah hi kan philh awk hrimhrim asi lo. Ramchung I a cawlcang mi nih Pu Henry Van Thio minchim in nan au khuan a biapi. Ram hruitu lutlai pakhat asi I a chungkhar he an hren hna ti kha kan pilh lo awk asi.\nCun, kan khualipi Hakha Rungtlang ah Pu Zo Bawi, Pu Soe Htet, Pu Lian Luai, Pu Phuai Ar, Pu Teih Thang le Laimi nih kan upat mi upa tampi an hren rih hna. Pu Mang Hen Dal zong house arrest in a um. An caah tlacam le an min chim dai hlah usih. Pu Win Myint le Pi Aungsan Suu Kyi min kan chim tik ah Pu Henry Van Thio min chimh chih philh hlah u si.\nRelchap, immensely grateful to Senator Dean Smith and Prime Minister Scott Morrison. Thank you Senator Dean Smith for personally delivering and discussing a letter I wrote to Prime Minister Scott Morrison on behalf of Chin Human Rights Organization (CHRO) along with letters from Australia Chin Federation(ACF) and Chin Christian Council of Australia CCCA).\nKan hawi ttha Senator Dean Smith nih amah pumpak in Prime Minister Scott Morrison sin ah CHRO, CCCA, ACF nih cakuat kan ttial mi cu a vapek, a va ceih pi caah kan ilawm ngaingai. Parliament ah kan chuahpi lai tiah an ti caah kan tha a tho.\nAustralia Chin mipi le ACF, CCCA hruaitu hna cung zong ah ka lawm ngaingai. Atu bantuk in nan umnak ram cozah lutlai tiang ttha te in kan miphun caah ttang kho ding tiang in hawi kom ttha ah nan serh khawh mi hna hi Pathian thluachuah asi. Nan i zuam nak le miphun nan dawt, nan ttanh nak Pathian nih thlua chuah hram seh. 2018 December ah CHRO, ACF le CCCA nih Prime Minister Morrison hi Canberra a office ah kan rak ton bal. Credit: Salai Bawi Lian Mang\n← Pasaltha Nusaltha tampi kan ngei, nihin Hakha Boruak nih Chin Thisen van ah a cawi chin ka ti\nDr Sasa thluak ah Thiang Thlarau a khat lo, a khahter lawng ah Myanmar ram a tthangcho lai ti khi →


Mindat-Matupi karlak ah SAC Ralhrang 70 Hrawng an Thi tiah CDF-Mindat nih Chim. November 2 in November 10 tiang a cangmi Matupi-Mindat karlak CDF-Mindat le SAC ralhrang kahdohnak voi 12 a chuak i SAC ralhrang 70 hranwg an thi lai, tiah CDF-Mindat nih an langhter.\nNovember 2 kahdohnak ah ralhrang 2 an thi i, JCB pakhat an khanghpiak hna. November 3 kahdohnak ah ralhrang 12 hrawng an thi i CDF-Mindat lei in kum 73 a simi upa pakhat nih a nunnak a pek ve. November 4 kahdohnak ah ralhrang 25 hrawng an thi. Hliamhma a pumi an tam ngaingai.\nNovember 6 kahdohnak ah ralhrang 8 hrawng an thi i meng 31 zawn ah ralhrang ruak a tlol cangmi pakhat zong an hmuh. November 7 kahdohnak ah SAC ralhrang 18 hrawng an thi. SAC ralhrang nih inn an bauh, thilri an fir i mei zong an khangh. November 8 kahdohnak ah ralhrang 10 hrawng an thi. Mindat lei in ralhrang nih miakpi in kah an bawmh hna.\nNovember 9 kahdohnak ah ralhrang 7 hrawng an thi i November 10 zong ah meng 10 zawn ah CDF-Mindat nih bomb an puah hnawh hna i, ralhrang tampi hliam an pu. A thimi an um lak tiah an zumh. Cre-TCJ\nGood News; Mindat CDF nih ralhrang an thah mi cazing an langter


Ting Tampi Tangka A Ngei Ko Nain Kutdok Rian A Tuan Peng Mipa An Tlaih – VAURAWNG\nJanuary 19, 2019 vaurawng.com News 0\nCheukhat minung cu rian tuan huam lo in tangka fawite le awlzang tein hmuh a duh mi kan tam ngai ngai. Indonesia ram ah mipa pakhat minung sawhsawh nak in tangka zong a ngei deuh pin ah inn le lo tha ngai a nei ko nain kutdok rian a tuan mi ngawl sianglo in a tuan peng.\nCu pa cu a min ah Legiman tiah auhmi kum 52 hrawng asi mi pa asi i, lam kam ah kutdok in a um peng mi asi. Indonesia nawl ngeitu nih inn ngei lo kutdok in a vai mi um lo dingin an tlaih thluahmah hna i, Legiman timi pa zong January 12 ah an tlaih ve.\nPalik lei nih Legiman cu an zohfel tikah, mah pa nih a ngeih mi tangka, inn le lo nih palik pawl cu an khuaruah a har te ngaingai hna tiah theih asi. Legiman nih American Dollar 18,000 man inn pakhat a ngei, cu pin ah dollar 19,000 man vawlei hmun zong a ngeih pin ah dollar 60,000 renglo bank ah ai chiah rih. cu ai chiah mi cu Indonesia tangka in ting 4 (kawlram kyats in ting 1500 dengmang) hrawng asi.\n“Legiman an tlaih lio ah Indonesia tangka 192 (kawlram tangka 7,000) a kut cungah an tlaih chih. kan hnu zarh hrawngah an rak tlaih lio ah Indonesia tangka 190 he an rak tlaih bal nak cu nawl ngeitu chungin pakhat Udhi Nugroho nih chimphuannak a tuah. Tu an tlaih lio hi ruah a sur ngai caah mi chawklet an tlawm lio asi i kan hnuzarhnak in tlawm deuh a hmuh nak cu Legiman pumpak hrimhrim nih a chim”\nA hlan ah an rak tlaih bal mi kutdok hna sin ah ATM card le Bank cauk a ngeih mi kutdok an tlaih bal mi chungah a um mi kong zong Udhi nih a chimphuan. A tu ah cun kutdok mirum tiah auh khawh zong asi mi Legiman cu an thlah than cang. Lam kam ah mi hal chawm in vaih ti lo dingin ralrin nak an pek.\nCu pin ah kutdok paoh hi mi sifak an si, ei awk an ngei lo tiah ruah i tangka pek lo dingin ralrin nak fakthanh zong an chuah tiah theih asi.\nRef: Tribun News , World of Buzz\nMalaysia Ah Israel Pawl Nan Rat Awk Asi Lo Tiah Prime Minister Maha Thir Nih A Chim


Demi Lovato le a tlangval Max Ehrich hamnak an tuah | THE CHIN EXPRESS\nDemi Lovato le a tlangval Max Ehrich hamnak an tuah\nAmerican singer Demi Lovato le a tlangval Max Ehrich cu hamnak an tuah cang tiah kan theih.\nUS caan Nilini ah Instagram in hamnak an tuahmi cu an thanh. An pahnih nih rilikam an i hnamh lio hmanthlak an tar veve.\nLovato nih a kutdonghrolh hmanthlak a tar pinah ‘kan i hmuh cangka tein kan duh,” tiah ca aa ttial.\nLovato le Ehrich cu tu kum inkhan aa duhmi an si. Kum 29 simi Ehrich cu ‘The Young and the Restless’ TV show ah lem a cang i mipi nih uar ngaimi a si.\nKum 27 simi Lovato cu 2007 ahkhan Disney movie ‘Camp Rock’ in mipi nih theihmi hlasa minthang a si.\nMax Ehrich nih “Nangmah cu love song, film, lyric le biazai na si. Nupi caah ka duhmi vialte a tlinh dihmi na si.\n“Kan duhnak hi biafang nih a tlinh lo i zeitik hmanh ah kan duhnak a dong kho lai lo. Ka nupi nangmah lo cun hi vawlei ah ka nung kho lai. A zungzal in zungzal tiang kan dawt lai ka dawt” tiah a ttial.\nLovato cu 2018 July ahkhan ritsii tamtuk a hman ruangah sizung tiang a rak phan bal. Mah hnu in cun mipi sinah a chuak lang ti lo. Tu kum ceo lawng in Super Bowl, Grammy puai le ram hla sak ah a hung chuaklang tthan.


A Mak Ko: Thantlang Peng Khuate Pakhat Ah Lai Cite A Chuak (Hnaring Cite Le Leikang Cite Konglam Rak Zoh Chih) – Chin World News Evening\nA Mak Ko: Thantlang Peng Khuate Pakhat Ah Lai Cite A Chuak (Hnaring Cite Le Leikang Cite Konglam Rak Zoh Chih)\nKAWL CITE LE LAI CITE. (a ciocio ah kan ilo lo).Iodine ai tel lomi Kawl Cite nih hrombo a chuahpi i Iodine ai tel lomi Lai Cite nih a damh. Khahlan ah Hrombo hi an rak tam ngaingai. Cucu sizung lei nih Iodine ai tellomi Cite ei ruang ah a si ti in nihin tiang riantuantu nih dawrkip ah an vak i an chek peng rih. Kei zong Hnaring Cite tlang te cu kai put i Thantlang sizung ah ka va chekter hna. IODINE ai tello an ka ti diam ko.\nCUTIN A SI AH. 1. Hlanchan in nihin tiang hrombo mi tampi nih Hnaring cite hang hi an rak thanpeng hnga? 2. Hlanlio hrombo a rak tamtuk lio ah Lautu ram khi an rak himdeuh hnga? Thantlang peng, Tlanglo khua ah ka kal tawn i an cite hla an phuahmi cu tulio an khuaboi pa nih khin a rak sak tawn.Kap Cung Nung le Newin min tiang ai tel.\nAchuahnak Zilpici nel tiang kan rak kal i neh le nang hmuhawk cu a um ti lo. Hlan ah cun Lairam ah hin Falam le hmundang hna ah an rak chumhbal cio rua. NA IN, Lautu ram ah a chuakmi Cite kong hi cu tuanbia a si lo. Nihin tiang in chumh le zuarpeng a si ko ti kha.A duhmi hna sin ah thong kan thanh hna.\nA THAWT LE NAM KONG AH:Meh le tihang ah na phulh ah cun Hingchohmungh paih khi a lo. Kan ngakchiat lio ah hin Cite khur kal kan i tim poh ah cun khuhlu kan kawl hmasa. Khuhlu kan van ei i Cite hang kan van i dinchih. Khin a thaw kan rak tituk. Sahrawm kan rak kal ah khin Hnaring Cite an phulh maw ti kan rak ngiar hmasat tawn.\nZaangfah te in hi kong ka tialmi hi kan lai Doctor te nih zapi ralrinnak le mipi theihherh tete comment nan kan pekcio nak lai zong kan nawlchih hna.Ka tarmi hmanthlak hi Lauturam,Leikang le Sate lei in an ka kuatmi cite hmanthlak a si. Credit: Lai Lungrawn (Sui Bawi)\nLai lungrawn nih comment a pek thanmi: Hnaring Cite le Leikang cite kong ah ai fiang lomi pawl sin lehnak. Lai cite,Leikang cite,Hnaring cite,Ruava cite an si dih ko. Na theih lomi cu Pupa chan ah cun Sate khua khi Hnaring ram a rak si i Hnaring ukmi a rak si.Sate minung khi Hnaring an si.\nCu caah tutiang ah khin Sate nih an chumhmi cite khi anmah rengreng nih Sate cite an ti bal lo. Hnaring cite or Paciypuo an ti.na theithiam cang maw? Culio Hnaring nih ukmi cite khur cu bawinu varal (tulio Sate) lei kap ah hmun 5 a rak um i Hnaring leikap ah Vuohlyi paciykhue kan ti i Hre Uk pa lei kam ah ni hin tiang a um. Hnaring ukmi hlanlio Hnaring cite khur ( 6) a rak um i hmunkhat ah hin an duhzat khur an rak co hna.\nLeikang lei ah khin hmunkhat te a rak um ve i cu hmunkhat ah cun khur(3) an co ve. Chan ai thleng i Kawl cite man a fawituk cang caah zapi nih an chumh huam ti lo i Sate ah khurkhat cu inn tha te in an sak i nihin ni tiang an chumh ve. Cu caah khahlan pi in pengdang le tlangdang lei nih Hnaring Cite ti in an rak theih hmasat nak cu Hnaring ram ah khur tambik a rak chuak hmasa caah zapi nih Hnaring cite ti deuh in an rak auhnak a si. Cu caah Hnaring Cite ka rak ti le cangka comment a ka pekmi vialte hna nih Min ai bunhnak tuanbia te kha rak thei ve uh.


Hringtu a nu Mee Mee Khel telh manh loin an fanu hniang te chuahni (Birthday) an lawm-VIDEO – Chin World News Evening\nOctober 17, 2020 October 17, 2020 Salai Van Myanmar News\nMyanmar ram hlasa minthang Mee Mee Khel cu cancer zawtnak in caan saupi aa thlopbul hnu ah October 16 ah Australia caan zaan sml 9:31pm ah a nunnak a liam. Mee Mee Khel cu Kum 37, a si i Khrihfa zumtu ṭha taktak a si. Atu bantukin mual a kan liam taak cu a pam tuk hringhran.\nAmah hi hnuk cancer stage (4) si i a cancer cells cu a ruh tiang a phan cang. Sizung ah caan saupi aa thlop hnu ah a thih hi a si. “Sibawi te nih a sau na nung lai lo an ka ti lio ahhin kan fale zong an ngakchiat tuk rih tikah keimah le kan pa cu kan ṭap len. Nain, keimah cu a lung ṭhawngmi ka si.\n“Ka nun chungah harsatnak tampi ka ton bal cang. Kan pa nih ka thi lai timi ruahnak ngei loin zeitin dah ka nun lai timi lawng ruah dingin a ka forhfial caah tlukrilh loin ka ṭhawnnak a si,” tiah Mee Mee Khel nih a rak chim.\nMee Mee Khel hi fa pathum ngeimi a si. A vaṭhing Htoo El Lynn he pakhat an ngei i, atu i a va pa he pahnih an ngeih. A vaṭhing Htoo El Lynn he an ngeihmi hi upa bik a si i, Htoo El Lynn sinah a um. Cun, a dang a fale pahnih cu Brice sinah an um.\nTuni October 17 hi a pasal Brice he an ngeihmi a ngakchia bik Narnia kum 5 a tlinnak chuahni a si. A fale caah a fak khun ko mu. Hringtu a nu Mee Mee Khel nih nizaan ah thih taak hna i tuni an fahniang chuahni a si. A pasal caah zeitluk in dah a fah lai mu. A fale a zoh hna ah a celh ve hrim lai lo. Bawipa tu nih an ngaihchiatnak hnem hram ko hna seh!\n#Happy_Birthday_Narnia 🎂ဒီနေ့ဟာ Brice + Mee Mee khe တို့ရဲ့ သမီးလေး Narnia ရဲ့ ၅ နှစ်ပြည့် မွေးနေ့ဖြစ်ပါတယ်။အမေဆုံးပြီး နောက်နေ့ဟာ သူ့မွေးနေ့ဆိုတော့….လူ့အနေနဲ့တော့…. ပြောမပြတတ်လောက်အောင် စိတ်မကောင်းဖြစ်ရပါတယ်။ဒါပေမယ့် အကောင်းဆုံးအဖေဖြစ်တဲ့ Brice လည်းရှိသလို ဘုရားက သမီးလေး တစ်သက်တာလုံးမှာ စောင့်မကွယ်ကာပို့ဆောင်ပေးမယ်ဆိုတာ ယုံကြည်ပါတယ်။Video Crd – Brice\nPosted by Sangpi on Friday, 16 October 2020


Taungzalat Chin Center in COVID-19 mizaw 8 an dam cang – FIAKFAIROCK\nTaungzalat Chin Center in COVID-19 mizaw 8 an dam cang\nSeptember 12| Yangon hrambunh Taungzalat Chin Center ah COVID-19 zawtnak in aa thlop mi hna cu an dam cang caah Center in an tum cang tiah kan theih. “Hi mizaw hna hi Tedim kan unau an si. An rak phak lio ahcun an zualhma ngai nain Pathian, dawtu siibawi le volunteers hna thawng in damnak an hmu cang. Kan i lawm tuk hringhran,” tiah CCRT President NC Thawng Tha Thang nih a chim. Credit : The Hakha Times\nthawngpang dang relchap : Chinram palik hna cu an lau tuk cang, CDF-Tonzang ah Palek pahnih CDM an lut than cang\n← CNA le CDF-Thantlang nih Lungler sakhaan an lak, 12 an thah hna i hriamnam an lakpiak hna\nMyiang Peng Kyauk Yit Khua Cu Ralhrang Nih An khangh, Khuami 7 An Thah Hna →


California Hmanh Nih Suimilam 24 Chungah Khizat Minung Election Results Fawite In An Tuah Khawh Lio Ah – The Cherry Par\nCalifornia Hmanh Nih Suimilam 24 Chungah Khizat Minung Election Results Fawite In An Tuah Khawh Lio Ah\nNai manh can te rak ngaive te. California hmanh nih suimilam 24 chungah khizat minung election results fawite in an tuahkhawh lioah, Georgia state fa te minung tlawmte vote an rel khawh lo. Cun kanphilh timi a tam rih fawn. Micheukhat cu California in kan vun ithial an ti I votenak Register an tuah I an vote khawh hnua California ah an va kalthan. Ruat tuah u…..kha a tampi rih.\nRelchak ding thawngpang dang, NITHAR ACHUAK TRUMP CAAH; Thawngpang thar pakhat cu Jackie Lacy Lacounty nih California ah lih in an tuahmi vote dingmi ithimnakah, tuahtermi 8000 a um tiah hmuh a si than. Phungninglo minung kha vote thlakternak ca an tuahter hna ti a si. Atu hi zohfeltu nih a zoh lio a si. Adikmi a si ah cun Trump ta asi te lai. Court justice ah chuahpi cang lai. An zohfel lio a si, Nathin lung daite rak chiah law , Trump hnuah thlacam rak bawmve, Millions nih a caah thla an campiak.\nCeorgia: ah anhmuhmi vote Memory card kan philh sualmi 2600 Trump vote, cun memory card a upload kholo tuahmi vote 2755 nak tam Trump . Douglas County ah Lutheran 739 Memory Card chungah vote a ummi 128 vote Trump.156 Vote Joe Biden, 7 Vote Jurgen Sen, 2 vote minlo.\n← Sang Hre: Congratulations Mr President Elect Joe Biden\nZumtu pohpoh thlacam caan asi, Muihnak chan tthawnnak setan ralpi doh cuahmah lio asi →


Rili Sen Pawngah Houthi Cozah Le Hudaydah Cozah Hna Cu Remdaihnak An Tuah Lai — Salai Ephraim Thawngpang\nRili Sen Pawngah Houthi Cozah Le Hudaydah Cozah Hna Cu Remdaihnak An Tuah Lai\nRili sen (Red Sea)pawngah a um mi ram Houthi cozah le Hudaydah cozah hna cu an mah le an mah caan zei maw zat chung bak an i ral i an minung tamtuk an rak i that cang.a tang lei ah photo kan chiah mi khi zoh ulaw? hi ram hnih hna hi a pehtlei bak mi an si pin ah chungkhar khat bantuk in a tlawng leng kho ding mi khi an si ko.a si na in kei mah ti mi lungput an neih tuk veve caah an i rem kho lo.\nCun a luan cia nikun December 2019 lio ah khan voi khat cu remdaihnak an rak tuah bal cang.a si na in Houthi cozah ralkap hna nih cu remdaihnak an rak tuah mi cu an buar t’han i ral ah an i ser t’han.cun kaphnih cozah hruaitu hna nih cun nizan ah ton biaruahnak an nei i Houthis cozah nih Hudaydah cozah hna sin ah kan i pe cang lai,kan karlak ah remdaihnak tuah caan a si cang tiah an chim.\nHouthis cozah nih cun kan ralkap thazaang le kan hriamnam dih lak he Hudaydah cozah sin ah kan i pe cang lai tiah an chim.cun kaphnih cozah nih mah bantuk remdaihnak tuah dingin rian an t’uan hi ni 4 chung te lawng a si,an buai chung belte cu kum 4 chung bak a si i hi an buainak ruangah an ram minung hna cu civil mi 6,800 tluk an thi.\nCun kaphnih cozah civil minung 10,700 renglo hna nih hliamhma an tuar.cu mithi hna lak ah cun UN minung tampi an i tel ve tiah UN’s Special Envoy for Yemen, Martin Griffiths nih a chim.\nTagged Rili Sen Pawngah Houthi Cozah Le Hudaydah Cozah Hna Cu Remdaihnak An Tuah Lai\nTrump Nih North Korea Cozah Cu US He Remdaihnak Taktak Ser Ding In Aa Ready Rihlo Tiah A Chim Than →\n← Hong Kong Parliaments Pawl An Phomh Hna I Minung Tamtuk Sizung An Phan


Malaysia ah vantawng in COVID-19 a karh | The Chin Express\nMalaysia ah vantawng in COVID-19 a karh\nNizaan Ningani ni 1 chung te ah COVID-19 zawtnak ngei 27,808 bak an hmuh hna. Tihni zong kha 26,701 bak an hmuh hoi hna.\nMah he cun, COVID-19 pulrai aa thokka in atutiang ah Malaysia ah zawtnak ngei hmuhmi dihlak hi ting 30 leng (3.17 million) an si cang. Nain an dihlak dengmang (2.9 million) an dam cang.\nNizaan ah zawtnak ngei 27,808 an hmuhmi hna hi pulrai aa thokka in atutiang ah ni 1 chungah mizaw tambik 2nk an hmuh ni asi. Nithumni kha ni 1 chungah mizaw tambik an hmuh ni asi i 27,831 bak an hmuh hna.\nNizaan ah COVID-19 in minung 36 bak an thi. 1 cu a ruak in sizung ah an hung phakpi. Malaysia ah COVID-19 in a thimi dihlak 32,276 an si cang.\nNizaan ah zawtnak ngei 27,808 an hmuhmi hna lakah;\n27,689 cu ram chungah zawtnak aa lakmi an si\n119 cu ramdang ah zawtnak aa lakmi (ramdang in Malaysia ah a hung lutmi) an si.\nVanchiat lei vanṭhat ah, nizaan ah zawtnak ngei 27,808 an hmuhmi hna cu an dihlak dengmang (99.63%) hi fak in an zaw lo. An pum chungah COVID-19 rungrul an hmuhmi te lawng si i zeitin hmanh an um lo. Minung 103 lawng hi sizung piah hau tiangin a zawmi cu an si.\nAtu hi sizung i mizaw zual thlopnak khaan (ICU) ah COVID-19 mizaw 235 an um lio asi. 132 cu thawpeknak seh an bunh hna.\nNgandamnak Vuanci Zung i director-general Dr. Abdullah nih, “Atutiang ahcun cozah sizung pawl ah COVID-19 mizaw ca he mizaw dang ca he ihkhun a lawngmi tampi rih ko. Cun, hiti ningin a karh peng sual i ihkhun an khah dih zongah cutin kan cawlcang lai tiin state vialte redi in an um dih ko,” tiah a chim.\nTuni ah mizaw hmuhmi zat cu thaizing 10am ah an thanhte lai.\nHmasa thawngpangTang lam in Malaysia a ra Kawlrammi 19 an tlaih hna\nHnu thawngpangUS President Biden: Russia President Putin nih Ukraine tuk dingin bia a khiah cang


Hakha Thantlang:Um mi hna caah thawngpang tha taktak’free tein tuah piak nan sicang. – Lai Lungrawn Post\nHakha siizung siibawi hna zong nih mifir ralkap uknak an doh ve cang, uar an um bak. A tanglei hi Dr. Ngun Cung Lian nih a tialmi a si.Hakha Sizung ah လက္ေထာက္ဆရာဝန္ (AS) pawl cu Civil Disobedience kan tuah caah sizung ah kan kal ti lo.Emergency mizaw nan um sual ah cun aleng ah free te in zoh khawhnak ding khua kan khan lio .Mizaw zoh kan zuam lo, zawnruah lo asi hrim lo’Ralkap uk kan duh lo tihi asi ko . Thawng kan rak tial than te lai.\nRak Share cio uh law\nDr.Ngun Cung Lian\nHakha General Hospital\nRelchap duh mi hna caa:Myanmar ralkap nih nawlngeihnak an lak mi cu a ran khawh chung in chiah than ding le tlaihhren mi hna tuanvo ngei upa le a cawlcang mi pawl thlah than ding in America President Joe Biden nih forhfial.


Salai Lungthli Tum Nih CNLD Party Cu A Faak Ngai In Chungthu Lengnal A Ti Bak Ko Hna – Chin World News Evening\n‘Federal kan aupi lai, 2008 Constitution kan remh lai’ timi hi CNLD phu nih an aupi bikmi a si. Nain, CNLD lutlai vialte khi union hluttaw si loin state hluttaw ah thimnak luh dih an i tim.\nCheukhat cu state MP hmunhma kha uico saruh cuh bang an i cuh, an mualpho beh. Miphun dawtnak lungthin he pakhat ai ngol rua kan ti, nain a chung muru in a zual chinchin. An aa-na an hmang veve i an i phuah veve. Khuaci an mui, saruh ruang uico rual an i seh bang.\nSalai Lungthli Tum nih Laitlang khuate bawmhnak a pek hna;Laitlang khuate ah rian zong a tuan kho ti lo i cawmtu fale zong a ngei lomi harsa taktak an tam tuk. Tampi cu khuami nih zohkhenh hna hlah sehlaw ei awk rawl hmanh a ngei lomi an tam lai, zoh ah zaangfak tuk an si hna. Kan pekmi hna lakah a vansang tukmi zong an um i mah bantuk hi cu thla 3 dan voikhat tibantuk bawmhnak pek than khawh zong kai zuam lai, dam tein ka um ko ahcun.\nHakha peng ah a harsa ngaimi chungkhar 144 cu 20,000 cio bawmhnak kan pek khawh cang hna. Senthang nichuah lei, Zokhua peng le Mie peng cu kan pek dih cang, ting 29 a dih. Tuzarh chung ah Senthang nitlak lei kal rih ding a si. Ka hawile Bawi Bik Thawng le PaTum Vawngtu nih nili le zaanli riah in khuate vialte an kal hnawh hna i an va pek hna hi a si.\nAn cung ah lawmh lo awk a tha lo. Fur lio a si caah lam a chia i an tha a ba tuk ko lai. Nain, harsami lung an lawmhter caah an thabat man a sunglawi khun ka ti. Thantlang peng lei zong zarhkhat riah in kal rih ding a si. Hakha peng nakin khuate a tam deuh caah a rau deuh lai, ka hawile zong an rethei deuh te lai. Caṭialtu: Salai Lungthli Tum


Thawng Tha Rakhine Ram I In Kangh Ruangah Harnak A Tongmi Chin Ralzaam Hna Sin Ah Bomh Nak. – Chintanbo\nRakhine ramkulh, Ann khuapi No. 3 sang ah March 20, 2022 ah Chin mi ralzaam umnak inn 18 cu a rak kang i, hi innkangh ruangah harnak a tong mi chungkhar hna sinah Rakhine ramkulh Chin University Student’s Union nih bawmhnak ah phaisa an va pek hna, tiah theih a si.\nThawng dang Nihin Russia dirhmun le Chernobhyl nuclear plant a chuahtaknak Faktuk in ai rawkmi Chernobhyl nuclear plant pi cu Russia nih kanmah Ukraine kut an kan up than hnu ah, cu hmun cu an chuahtak colh. Cuka i khua a sami hna nih Russia pawl kahdohnak cu an rak dironh khawh hna i, kham cangmi tirawl le a dang bomhnak zong an orh lio pi a si tiah Ukraine lei nawlngeitu nih an chim.\nCu ti nuclear hmunhma an chuahtaknak a ruang cu, a pawngkam ramdang ah Russia ralkap nih i vennak tencikhur an i cawh sek len ko nain, nuclear khuvai an i ham caah a si, tiah Ukraine state power company Energoatom nih a chim.Cu ti Ukraine lei nih an chimmi cu International Atomic Energy Agency nih biafiang asi maw si lo timi cu fianternak an tuah rih hna lo.\nA va si taktak ko ah cun, Friday zinglei ah khan Ukraine helicopter nih an ramri ah a ummi zinaan khonnak a kan kahpiak, tiah Russia Belgorod governor nih a chim.Cu zinaan khonnak cu Russia energy Roseneft nih ai ngeihmi a si i, Russia le Ukraine ramri in meng 21 ai hlatnak ah a um. Ukraine Helicopter nih cun an innpi cu kang lakin a kah i, minung 2 hliam an pu, tiah Belgorod governor Vyacheslav Gladkov nih Telegram ah a tar.\nUkraine helicopters pahnih cu Russia ram chungah niamtein an hung lut riangmang i, a tu bantukin kan zinaan khonnak inn cu an vun kah ko, tiah governor nih a chim.Social media ah an thlah tungmi hmanthlak le video pawl hi media pical cheukhat nih cun an fehter colh ve rih lo.Russia nih an lakmi Chernihiv in chaklei ah a umi Sloboda le Lukashivka i khuate pawl cu Ukraine nih an lak khawh than cang hna i, a tu hi Kyiv le Chernihiv an i hlatnakbik lampi cungah.\nUkraine pawl hmunhma an khuar cang, tiah Britain Defense Ministry nih a chim.Kyiv in nichuahlei le northeast lei ah duhsahtein Ukraine pawl hlawhtlin lei an panh ciahmah. Kyiv le a velcheh ah cun cawlcanghnak tam in kan tuah ti lai lo, tiah Tuesday ah khan Russia officials nih thawng a thanh ko nain, Chernihiv le Kyiv cu hehtiah tanglei le cunglei in a phomh thiamthiam ko rih.\nRussia nih a raltukmi dinhdorhdeuh ai timhnak kong a chimmi tham cu vun i hrim than i Ukraine i nichuahlei hmunhma pawl vun lak than a duh caah a si, tiah Western official nih an chim.Thlanglei le a laifang in a tu bantuk i Russia ai zuhphiah thanmi hi nichuahlei kap in vun kan doh than a duh caah, ai timhlamh bia a si, tiah Ukraine President Zelensky nih a chim.\nAn i tinhmi kan theih ko. An kan celhlo nak hmun an chuahtak tham cu kan ca i a harsa te ding mi hmunhma biapi zawn in doh an kan duh cu kan theihtuk. Kan hmailei caan ah raltuk a um ko rih lai, tiah Zelensky nih a chim.Zarh nga chung i Ukraine mipi a thong in a thattu le 4 million hrawng ralzam dirhmun a phaktertu ralpi kong he pehtlaiin Friday ah khin video in.\nRussia le Ukraine biaruahtinak ngeih an i tim. Kaphnih in ral an daihter lai cu zumh a si ruam lo.Kan ramhnih aiawh in biaceihtu pawl nih tamdeuh in rian an lim hlan chung paoh cu, ikahnak vun mak ding le Zelensky he ton biaruahnak ngeih ding cun a tuantuk rih ka ti, tiah Putin nih a chim. Cu a chimmi cu Thursday i telephone in Italy Premier Mario he bia an i ruah lio ah a chimmi a si.\nBomb a thla kho hriamnam ai bunhmi mawtaw ka ram nih an bomh lai, tiah Thursday i Zelensky nih Australian Parliament sin i bomhnak a hal lio ah Prime Minister Scott Morrison nih a chim.Zelensky nih min kheh tein a halmi four-wheel drive hriamnam bunh mawtaw cu Europe lei ah vanlawng in kuat a si colh lai. A zat belte chim a si lo.\n“Thla lawng kan in campiak hna lo. Kan meithal, kan zenkuan, a dangdang bomhnak kan i kuat chih hna. Meithal teihlo tangkhamh angki, hi vialte hi kan in kuat hna. A tu zong kan raltuknak mawtaw, kan Bushmasters zong kan in kuat rih fawn hna lai,tiin Morrison nih a chim,Russia nih caan tawite chung a cheukhat hmun ah kahdohnak ngol chung dingin lungtlinnak a tuah hnu ko zongah cun.\nThursday ah khan Mariupol i rilikap khua pakhat ah bus 45 an kham i passengers an chuahter viar hna. Minung 631 lawng nih an pumpak mawtaw mongh in khua an chuah tak khawh, tiah Ukraine cozah nih a chim,Mariupol lei kuatmi tirawl le sii ton 14 tluk tam a phurtu bus 12 renglo zong Russia nih a tlaih, tiah Ukraine Deputy Prime Minister Iryna Vereshchuk nih a chim.\nHi khuapi hi tutan ral a thawh hnu ah Tulsa put in fak bik in ai rawkmi khuapi a si. Humanitarian riantuantu hna bomhnak thawngin kan hnung zarh tlawmpal chungah khuami thong tampi cu an zam manh. Ral thawh hlan ah hi khua milu hi 430,000 an si i, kan hnung zarh tiangah khan cun 100,000 lawng an tang cang. Pehzulh in Russia nih a kah hna caah, zaamnak lam le bomhnak hmuh an i harh ngaingai ko.\nAn hrawh cikcekmi nuclear hmunhma cu Ukraine kut lila ah Russia nih capar he an ap hna, tiah IAEA nih a chim. Friday zingka in khan Chernobyl cu Russia nih a chuahtak, tiah Ukraine cozah agency pakhat nih a chim.


Hakha Khuathar Mang Hnin Thang Nih Naga Pa A Teinak Zoh Thannak (+Video) – FIAKFAIROCK\nHakha Khuathar Mang Hnin Thang Nih Naga Pa A Teinak Zoh Thannak (+Video)\nMarch 7, Nagaland state, Kohima ah tuahmi avoi 12nak Naga Open Wrestling ah Hakha Khuathar in Mang Hnin Thang nih Naga pa cu zuamcawh minung 60 paih, a round 1nak a tei.\nHika ah ahin a teinak video zoh khawh a si.\nMirang nih uk lonak hmun asi tik ah michuak lut zong an tlawm i hlan phungning in saltlaih nak te hna, phuhlamnak an rak hmangpeng. Cun khuakhat le khuakhat an i do i an i ral hna, mirang cozah dohtu hna nih mirang uk lonak hmun ram asi ti an theih tik ah caan tha la in i dornak ah an hman. Cu tik ah Rakhine ram uk bawi, Chin ram uk bawi le Lushai ramuk bawi hna nih hiti kan zuah mi hna hi cu a țha lo tiah an ruah. 1908 kum thok ka ah, Rakhine ram devision lutlai sin ah an duhnak an chim. Rakhine ram lutlai devision nih kawlram uktu mirang lutlai sin ah 1908 Febuary 12, Ca number 744-7p.5in a chimpiak țhan hna. Cutik ah Burma ramuk bawi lutlai nih tukding le laakdingah lungtlin pi loin an mah nih mirang uk nak an kan herh caan tiang hngah dingin le, tangka le ralkap thazaang dih loding in laakkhawh ding dirhmun a phak tik ah laak te dingin ca a leh hna.\n1918 kum cu India ram chungah Molly siangpahrang uknak phunghram thlen le remhding ah cozah pawl an rian tam cingling asi. Cu lio ah kawlram cu India mirang bawi i, kuttang ah state pakhat bantuk in a um mi asi tik ah an remh mi phunghram zulhnak dingah an i zuam lio caan asi,i Chinram kong an chimtik ah Kawlram mirang uktu lutlai hna nih zei an rel lo nak zong asi ko lai.


Col. Van kulh he I Tonnak (Joel Ling chuahmi ‘I Tonnak 2007’ chung in) – THE CHINLAND POST\n(Ton caan: 2000, 2006, 2007)\nColonel Van Kulh\nChuahni : 1925 October 1\nKhua : Tikhuangtum\nUmnak : Yangon\nRian : Ralbawi\n“Lairam ah meiduah nan khap khawh ahcun Lairam cu Switzerland of Myanmar ah aa chuah te ko lai…”\nTuanbia tawi (chuahkehnak, sianginn kainak, riantuannak)\nKeimah cu Hlawnceu hrin ka si. Ka Pu Tler Hmung hi Tlangkhua tlatu a si i Tikhuangtum, Aibuk, Thinghual, Tihbual le Tahtlang tehna khi a fale caah a hun tlak chinmi hna an si. Ka nu le ka pa cu Pu Tai Thio le Pi Sun Dim an si. Unaurual panga lakah keimah lawng pa ka si. Ka chuahnak cu Khualhringtlang Tikhuangtum khua a si.\nTlangpi tangli sianginn in 1938 kum ah tangli ka awng. Tlangpi khua ah sianginn a rak um ka te a si. 1938 ah Hakha peng in Scholarship ka hmu i 1942 ah Falam Anglo Vernacular High School in tangsarih ka awng. Vawlei ralpi II Lairam a phanh caah sianginn a pit. November thla ah Mirang pa Major Davidson sawmnak in Western (Chin) Levies ah ka lut. Ralkah lei minthatnak “Burma Gallantry Medal” timi BGM voihnih ka hmu. Voihnih a hmumi midang ka theihmi an um lo. 1945 ah Japan ral a dih in university ah ca ka cawng lai ka ti nain Mirang kan Commanding Officer nih a ka auh i, ralkah na thiam, Mirangholh thate in na holh kho, Mirang ca zong thate in na tial khawh, cucaah ralkap in chuak hlah, ralkap chungah cacawnnak le training tuahnak tampi a um, na thiam chinchin lai, na reng zong a kai chin lai, tiah a rak ka ti. A ka chimhmi cu ka lung a pem i ralkap in chuak loin ralkap chungin cunglei tiang phanh khawhnak kaa zuam lai, tiah biakhiahnak ka tuah. Cubantuk tein 1946 ah Burma Army Education School ka kai, thate in “First Class” ka awng. Cucu tanghra he aa tlukmi a si. Cun 1953 kum Lashio kan um lioah a leeng in matriculation camipuai ka phi HSF lawng ka awng. Training tampi ka kaimi lakah, Karachi ah khin 1945 kum ah Intelligence Course ka rak kai, thate in ka awng. Mirang sayate um lio 1951 kum ah Burma Army Staff College ka awng. Luatnak kan hmuh hnu ah ralkap upadi lawng si loin civil upadi zong ka cawn chih, thate in ka awng.\n1942 November thla in Levy i ka luhka tein bokhat (Jemadar) ka hmuh colh. 1945 December 15 ni ah Mirang reng (Rank) Second Lieutenant ka si. 1946 ah Lieutenant ka si, 1947 ah bothum (Captain) ka si, 1948 luatnak kan hmuh kate ah Major reng ka si, 1950 kum ah (kum25 ka si ah) Battalion Commanding Officer Lieutenant Colonel ka si. 1962 kum (tawhlanzi cozah an kai lio) ah Full Colonel reng ah ka kai. 1971 kum ah Deputy Minister ka hmu. 1974 kum ah Minister ka si. 1978 ah State Council Member ah ka kai. 1988 kum buainak ah khan penson in kaa din. Acozahrian, ram hrangah minchiatnak pakhat hmanh um lo tein kum 45 bak ka tuan.\nKa Pu, na chuah kum le nithla hi na pa nih maw a rak in cinkenpiak?\nSi nemmam hlah. Kannih chan lio 1920 hrawng ah cun cathiam ahohmanh an rak um rih lo. Sianginn zong a rak um lo. Chuahni thla tehna hi biapi zongah an rak ruat lo. Ralkap ka tlak hnu i bo hmanh kaa benh hnu in hin ka lung a hung fim. Bo hmanh kaa benh cang, chuah ni ka ngeih a hau ka ti. Cucaah 1945 kum ah ka pa ‘hate in ka hal i chunni tlak kan rak tuak. Lopil tlakning hoih in heh tiah a tuak, a tikcu a nithla zong heh tiah kan rak tuak. Ka chuah thla cu tho thla a si a ti. Cucun thlapa lai hrawngah a si a ti. Tuak cikcek hnu ah ka pa tuak ning nakin kum khat kaa upatter deuh i October 1, 1925 tiah ka tial. Cuti kan rak tialmi cu a nehhnu pi ah kum 100 Calendar ah ka zoh i Kawl nihthla relnak cun tadincut lahpihneh ciatapadeneh (သတင္းကြ်တ္လျပည့္ ၾကာသပေတးေန႔ )a rak si i ni sunglawi le ni tha tuk a rak si. Ka hawikom Kawl pawl nihhin kum 25 ka si ah Lieut. Colonel rank in Bn. Commanding ka rak tuan ruangah Senior tuk pei na si cu a senior bik Colonel na si, an ka ti tawn.\nKa no lio in ka min a rak than tikah a cheu nih cun rian ka tuan lioah hin kum upa tuk dingah an ka ruah. 1962 kum Tidim lei ka tlawn lio lebang ah tarpa pakhat nih “Van Kulh” ti cu kan theihnak a sau ngai cang i khebe hmul sau nawnpi, tuakpar dih cangmi tarpa phun khi pei na si rua lai ka ti cu a rak ka ti. Cun 1974 kum Lungrang khua ka tlawn lioah tarpa nih ka kum a ka hal. Nangmah tuak hnik ka ti i na min ka theihnak a hlaan tuk cang, keimah nakin a tlawm bik ah kum hra cu na upat a hau a ka ti. Amah tuakning cun atu ahhin kum 95 ka si cang hnga.\nFa teh pa zeizat dah na ngeih?\nFanu pakhat le fapa pathum ka ngei. Ka fanu cu, Van Sui Em (Emma) a si. A pu Chief Thang Tin Lian fapa Pu Za Hre Lian min sakmi a si. Ka fapa pawl cu; Van Thang Chin Bik (tleicia), Van Lian Chin Thang le Van Hniang Lian an si. Kaa bochan cemmi ka fapa upa bik Thang Chin Bik nih tinbaw lei chief officer a awnka te ah Singapore ah a ka thihtaak, ka van a chia tuk.\nNa zuam bikmi (hobby) zeidah a si?\nKa hmette in pumpululh chuih hi ka rak zuam ngaimi a si. Abianaah, Hakha le Tlangpi Primary School pumpululh chuih zuamnak ah keimah lawng nih kawl 12 ka rak sut i 12:0 in kan rak tei hna. Junior officer in Commanding officer ka tuan tiang pumpululh le tennis hi ka rak zuam ngaimi an si. Cun ramvaih hi ka huam ngaimi a si fawn. Ramvaih le meithal tonghtham ka huam tuk ruangah hin Mirang pawl nih Japan doh an ka sawm lio i fawite in ka rak etmi hna hi a si rua ka ti. Ka kum a hung upat hnu in golf ka tu (ka lek). 2004 Feb. 5 le Aug. 22 ah voikhat veve, 2006 Aug. 22 ah voikhat, ‘hole in one’ voikhat tukah pe 400-500 hrawng a hlatmi 4” kua ah voithum thliahmah ka luhter khawh. Ka thirual pawl sinah a thiam pawl ah kaa tel. Atu zongah zarh khat ah voihnih caan hmante in ka tu peng. Cun, ka zuam ngaimi pakhat cu dum tuah a si. Atu zongah hin leikuang acre 100 ka ngei. Ka lei kuang tuahnak kum 13 hrawng a si cang. Seh lei riantuannak in (Mechanization) tuah kho dingin kaa zuam liopi a si. Cun, carel zong hi ka huam ngaimi a si. Mirangca le Kawlca pinah atu hrawng nan Laica nan chuahmi hna hi ka rel peng ve.\nAtu bantuk in Kawlram chungah rian sangpi tiang na tuan khawhnak hi zeiruang bik ah dah a si tiah na ruah?\nAho hmanh chim piaktu le bawmtu ka rak ngei bal lo. Keimah te kaa zuamnak le Pathian dawtnak in kanmah chan lio i a sang biknak (EkdifiHawmfaumifpD) tiang minchiatnak um lo tein ka tuan khawhnak a si. Abianaah, training kan kainak vialte ahhin mi hnu taang lo ding tein ka hawile nih sml 2 ca an zoh ahcun kei cu sml 4 chung ka zoh. Zeitik hmanh ah mi hnung i taang lo ding tein, ka tei khawh hna lo zongah anmah tluk ka si khawh nakhnga ka lungchungte in ka rak i zuam peng. Kaa zuam bantukte in Pathian dawtnak in mi hnung ah ka um bal lo.\nRalkap tuan hi na no lio saduhthah cu a si hme maw?\nSi hlah. Levy bawi ka si hnu hmanh ahhin ramdang kal i kulituan chom in cacawn i Ph. D. tiang kai i Kawlram hong kir hnu ah University Rector tuan ding tibantuk hi saduh ka rak thah tawnmi a si. Zeihmanh ka rak si lo nain ka rak i tinhmi cu a saang ngai. Ka pa nih ka no liote in nupi thitpiak a rak ka timh lengmang nain ka rak duh lo. Hmailei ah rian sangmi le lahkhah einak kong lawng hi ka rak ruat. Kaa tinhmi ngai cu ka tuan kho lo nain Pathian nih a ka dawt tuk i rian phundang tu a ka pek i atu bantuk te ka si khawhnak hi a si.\nZeiruang, zeitik ahdah Kawl Biaknak ahhin naa thial?\nKawl biaknak hi ka zumh caah 1967 ah kaa thial. Biaknak lei ah pakhat le pakhat i soi awk a si lo. Christian, Muslim, Hindu, Budhist biaknak vialte hi thate in zulh khawh paoh ahcun an tha dih. Biaknak paohpaoh hi a chiami an um lo, thate i zulh khawh tu hi a biapi bik.Vawlei le van a sertu kan Pa Pathian cu pakhat lawng a si, aa khat dih ko.\nLaimi caah rian na tuanmi lakah naa lunghmuih bikmi zeidah an si?\nGangaw lam, Party Council zuamnak le mipi zuamnak thawngin kan rak pemhmi kha lunghmui awk bik a si tiah ka ruah. Aho hmanh nih zanmang hmanh ah an rak manh khawh lomi thil Pathian nih a kan tuahpiak caah lunghmuih lo awk a tha lo. Pathian kan thangthat tuk.\nRian na tuan chungah, Laimi caah tuah naa tim ko nain na tuah manh lomi a um maw?\nKan nih chan lio ahcun Acunglei hruainak (Centralization) in rak uk a si i riantuan a fawi lo. Gangaw lam kan rak pemh khawhmi hmanh hi ol tein pemh a si lo. Faak pi i mitthli he i zuam lengmang hnu i a chuakmi a si. Kan lung nih tuan ding a timi kan tuan khawh lomi le kan tuan manh lomi tu cu a tampi ko. Atu chan mino tlangval hna nih nan i zuam hngami cu, Laimi hrangah College le University tehna hlei ah Pyine le Myone kar lam kau pi in chunh dih ding, khuate lam vialte chunh dih ding, Bungzung ah vanlawng tumnak nganpi tuah ding. Cun, lothlawh lei ahhin cangdonh in tuah dih ding, meiduah kham ding, faar hual tampi tuah ding, Sia tampi zuat ding tehna an si. Cun Sami le Rezua ah myone thar chiah ding zong hi a herh ngaimi a si. Hakha in Hmandaw lam pemh awk ah tikcu ka rak ngeih ti lomi kha a poi tuk ka ti. Zeicatiah Hakha le Hmandaw hi a laang in nan kal kho te lai. Facang phorhnak lawngah si loin Hakha Laimi land speculation hrangah facang cinnak lei le sipuazi tuahnak lei ah a tha tuk te lai ka rak ti tawn hna.\nLaimi kan zatlang nun (social life) ah a tha bik le a chia bik, tiah na ruahmi?\nA tha bik tiah ka ruahmi cu pakhat le pakhat kan i dawtmi hi le zuutarhmuh kan ngeihmi hi a si. Cun, a chia bik tiah ka ruahmi cu nahchuah kan ngeihmi khi a si. Cucun, a tha lo bikmi pakhat cu mino hna nih zuu din le zuu rit an hmangmi khi a tha lo bik. Mino zuu din cu lung rihnak hawi lawh khawh lonak a si caah a tha lo tuk. Kuak zuk zong hi ngandamlonak a si.\nMiphun dang sinah Laimi hi kan hung peem chin lengmang va sikaw, kan tlau te lai tiah na ruat maw?\nTlau nemman hlah. Ramdang a phanmi nih mah le ram hi ngaih chinchin, duh chinchin a si. Rumnak ah tangka an kawl lio a si. Tuluk vialte ramdang a phanmi tangka tampi he an ram ah an lut than bantukin ramdang a phanmi fale, tule rual zong tangka tampi he kan ram aa thlen tikah cun an kir than te ko lai. Mino hna nih nan thancho nakdingah ramh a hrinnak deuh paoh zulh thiam a hau. Abianaah, vawleicung ram vialte ahhin Laimi um kho dih u silaw a tha. Miphun dongh phung a si lo. Lairam ummi nih fa an hrin hna lai. Laimi cu kan tlau lai lo, a than tu kan thang ching lengmang ko lai.\nKa pu, na fapale hi Laiholh zong an thiam ti lo, cun Lai nu zong an thi fawn lo. Mi phun dang an thit tikah an fale (na tule) nihcun Laimi hrinsor kan si, an i ti lai tiah ka zuum lo. Hi kong hi na ruat bal maw?\nMinung cu thanchonaklei hi zoh peng a hau. Ka fale nih fa an vun hrin lai. an fale nih fa na von hrin ve lai. Cuticun minung cu kal phung a si. Laiholh an thiam lo zongah, a kan hringtu kan pu (kan hram) hi Laimi a si ti cu an philh bal lai lo.\nLaimi thanchonak ah a herh bik tiah na ruahmi?\nFimnak lei ah faak pi in i zuam a hau. Mah le riantuannak cio ah siseh, fimnak cawnnak ah siseh faak piin zuam a herh bik. Cu lawng si loin thinfual, ruahnak saupi ngeih le harnak in khawh a herh bik fawn. Cun, thancho kan duh ko ahcun, mino nih zuu le kuak hi tongh lo bak a hau. Cun Lairam (Chinland) chung vialte hi hum dih ding, meiduah khamh dih ding hi Laimi hrangah a biapi bik a si.\nLaimi caah tlangholh hi teh zeitindah na ruah?\nTlang holh kong hi atu mino tlangval pawl i nan i zuam ning i a kal khawh peng ahcun amah tein a chuak te lai. Atuah, cucu siseh, khakha siseh ti len a hau lo. Laimi mino chungin caholh lei nan i zuamnak nih a chuahpi te ko lai.\nLaimi chungin na uar bikmi minung?\nZipeng a tuan lio i a kan thih taaktu Pu F. Za Hoe hi ka uar bik. Zeicahtiah amah cu Hakha peng in B.A, BL., a awng hmasa biktu a si. Laitlang thanchonak a rak i zuam tukmi, a huam tukmi, sifah a tuar khomi, miding mifim, mifel a si ruangah ka uarnak bik cu a si.\nNa ngan a damnak dingah na hrialmi le na tuahmi zeibantuk dah an si?\nKa hmet te in kuak ka zu lo. Zu zong kum 70 ka si hnu lawngah rawl ka thawtnak ah voikhat voihnih tibantuk tlawmte ka ding. A dang cu Mirang holh in “Moderation is the best policy” an timi bantuk tein ka um. A za tawkin ei le nun thiam kaa zuam. Cun voksa hi ka ei lonak kum 40 leng lo a si cang. A chuhmungh ka ei lo. A tha lo ti ka theih ruangah si loin keimah ruahnak in ka hrialmi a si i a tha lai lo ti ka ruah ruangah kan inn ah ka chiahter bal hna lo. Zei sa paoh a chungril hi ka hrial. Cun ngapih, nganpiazi le cite a al deuhmi zong ka hrial hna.\nCu lawng si loin ngandamnak ah medical checkup caan hmaan tein kaa tuah tawnmi cu Cholesterol, Blood sugar, Blood Urea, LFT (liver for test) le Uric Acid an si. A si tawnmi (normal) nakin a tam deuh sual ahcun hrial awk vialte ka hrial. Uric acid tha a petu beer hna hi ni sat caan le golf ka tuk caan ah cun din ka duh ngai nain kaa sum, ding loin ka um.\nThihhnu nunnak hi a nungmi nih cun fiang bak cun chim khawh cu a si lo i, nang nih teh thihhnu nunnak hi zeitindah na ruah?\nThih hnu kong hi faakpi in ka ruat bal lo. Kan Pathian lawng nih a hngalhmi a si. Thih hnu nunnak hi cu a um tak ko tiah ka ruah. Cucaah Pathian sin phanh khawh nakdingah Pathian nih a duh lomi tuah lo kaa zuam zungzal. Pathian duhningte in nun kaa zuam. Pathian nih a duh lo tiah ka ruahmi thil paoh cu tuah ka duh lo, kaa suum zungzal.\nLairam i na tlonlen lonak cu sau cang kaw, na ngakchiat lio sining pawl kha teh na mitthlam ah an cuang tawn maw, zeibantuk caan kha dah na von ngaih bik tawn?\nKhuate ka tlonlen lio ka von ruah chel ahhin ka u No Khuai (Ngun Bu pa) hruainak in Laiva i sio kan rak thlaak i fungtial rual kan rak sio lio tibantuk. Cun, Khuangli kan ti maw kha Dihai le Haimual khua tepawl he cu kan ramri tili pi cu banluang cit buin kan rak i leuh lio hna kha ka von cing ko rih. Cun, ka ngakchiat lio te ah ka u No Khuai hruainak in pheikalh (cep) kan rak tunh, a thaizing arkhuang in zingka khuasik lak i kan rak veh. Kan phei kalh a rak pelh i, i kuai nawn in a rak um. Kan von zoh i zuco paw vaar pipi kan rak awh lio, kan i lawmhning le kan rak i lunghmuih ning tepawl kha atu tiang ka mitthlam ah an cuang tawn. Cun ka u No Khuai tuahmi rap nih tlertlung a rak foih lio i ka rak i nuamhning tehna kha atu tiang kan philh kho lo.\nVawlei cung ram na phaakmi pawl le a nuam bik tiah na ruahmi?\nVawleicung ram tampi Pahtian lamhruainak thawng in ka phan ko. A nuam bik ram cu, kan Kawlram le kan Laitlang te hi a si ko. A ruang cu; kan Lairam cu aa dawh tuk. Fing le tlang lengluang khi zoh an dawh tuk. Nikhua a tha, kik zilzelte in a um. A lin tuk lo, fikfa, hngerhte an tam lo. Thianghlimte um ahcun tho zong an um lo. Ih ahhin ihhmu a thaw tuk. Cu vialte hlei ahcun ka tuanbia cauk chung i ka tial bang khan minung kan von i zuam deuh kan sersiam khawh ahcun, meiduah kham dih a si hnga i ram a hmawng than lai. Vawlei a hninghno than lai i cinthlaknak a tha lai. Kawlram nilin lak i cin khawh lomi thingthei hanghnah vialte kan cin thup hnga i cu nih cun tangka tampi a kan hmuhter lai. Ramtlong sa an karhzai lai. Tiva ah nga an karh hlei ah tiva khat in ti a luang hnga i mini hydro electric power tete tampi tuah khawh a si hnga. Cu lawng si loin solar power tehna tlangpang thli a tamnak ah wind power tehna tuah i khuate vialte mei van dih a si hnga. Cucaah Lairam dawhnak a hrawktu meiduah hi cu kham khawh von i zuam hraam uh. Meiduah kan hman ruangah thingram a tet, thingram a teh ruangah ruahpi a tlawm, vawlei a caar. Vawlei caar ahcun zei thingthei le hanghnah dah a tha kho lai. Samthlai rem he aa dawh tukmi ngaknu khi a lu an kolh ahcun a hlan tluk in uar le fak a tong ti lai lo. Cucaah, kan pupa raltha minthang nih an rak hualmi Lairam, an rak dawtmi Lairam hi a lu a kolhtertu kan si ti lo ding hi a biapi tuk.\nLairam fing le tlang cuanh cu vuai ni ka nei bal lo. Khual ka rak tlawn lio zongah fing le tlang le tiva hna ka cuanhnak ah riahnak khua kan phanh manh hmanh hi ka hngal tawn lo. Chinland hi Switzerland of Myanmar ah tuah khawh i zuam awk a si tung, zeitluk in dah aa nuamh lai von ruat ve hmanh. Meiduah tha te i nan khamh khawh tikah khin Switzerland ram kan si deng cang tiah ruat uh, a dang vialte an mahte in an chuak ko lai, zeicatiah mi vialte an lung a pem cang lai. Switzerland ram hi Lairam Chinland bantuk landlock a si nain minung an i zuam caah an thancho khunnak le an i nuamhnak hi a si.\nLairam Chinland ah horticultural business (opfoD0vHpkdufysKd;a&;) in mirum nan von si dih te lai. Nan fale kha sianginn thatha, saangsang ah fimthiamnak nan cawnter hna lai. Fimthiam cawn an lim in vawleicung a saannak bik ah computer, internet, information technology fimnak lawng hmanh si loin nehhnu a chuak dingmi fimthiamnak phunphun he rian an tuan lai. Fale a cheu nih Lairam ah um ka duh an ti lai i Lairam caah thanchonak saang chin le kau chin in an von chuahpi te lai.\nHihi mizapi upat ngaimi Rev. James Sangawi i a saduhthahmi ‘Lairam hi Eden ah kan ser lai,’ a rak timi kha a si i keinih Switzerland of Myanmar ah kan ser lai ka timi he hin aa khat ko. Von ruat than uh, zeitluk in dah a nuamh lai. Ka fale le ka tule hna.\nNa nunlam hruaitu bikah na ruahmi?\nKa nunlam a ka hruaitu bik cu sikaan ka ngeih hi a si bik. Sikaan lei ah hin ka hmette in ka rak i ralring. Ka tuah lai lo ka timi cu ka tuah bak lo. Tuah a herh ka timi cu tuah khawh dingin kaa zuam peng.\nKa pu, upat lei panh na si cang i Laimi sin biacah na duhmi?\nLaimi a cheu nih ka cungah ruah palhnak an ngei ti ka theih. Ka hmet tein rian nganpi ka tuan chung vialte atu tiang aho cung hmanh ah that lo lei ruahnak ka ngei bal lo. Mi that lonak, mi rawknak pakhat hmanh ka tuah bal lo. Atu bantuk i Pathian dawtnak in lungdai tein ka um khawhnak hi ka hmet tein ka rak i zuamnak le na pi le ka fale rual zuamnak thawng in Rangon (Shwegondaing) ah inn 2 kan ngei i cucu ramdangmi nih an i hlan i cu thawng cun atu tiang hnangam lungdai tein kan um khawhnak a si. Sipuazi a rawh khan cun inn hlan man zong zei pipa kan hmu set ti lo. A inn thlopnak a dihmi hmuh dingmi hmanh hi a har ngai. Atu hi kum 82 ka si cang, atu ka dirhmun ka phanh khawhmi hi ka bawi ruang le rian sang ka tlaih ruangah a si lo. Kei cu ka bawi lio zongah ningcang lo le thlithup in thil tuah ka duh lo. Atu bantukin inn dai tangah daite i kan um khawhmi hna hi sifah le retheih kan in hmasami le kan i zuamnak le kan thabatnak cungah Pathian nih thlua a kan chuah caah a si.\nKan cah duh bikmi hna cu, Laimi mino vialte hna hi “Zu” ding hlah uh, zu dingmi cu an luthluak le an thinlung a rit. Hawi phanh khawhnak ah “zu” cu din hrimhrim lo ding a si. Cun, kuak zong hi zu hrimhrim hlah uh. Ngandamlonak a si.\nLairam (Chinland) damnak le nuamh nakding ah tuah hrimhrim a herh bikmi cu mei duah khamh hi a si, tihi philh hrimhrim hlah uh.\nLaimi hi miding, mifel, rinhcanh tlak an si, ti hi miphundang sin ah langhter uh. Mihrokhrol mirureu nih Laimi vialte hmailei thanchonak an phih ti kha thei peng uh.\nKa fale mino tlangval ngaknu vialte hna- Kan ram thanchonak ah faak piin i zuam uh. Mifim, minthang, milian nan si tikah khin kan Laimi ah cu bantuk an um tiah kan zapi tein lunglawmhnak le tha ngeihnak tampi kan ngei lai. Thil bi tuk i kan hmuhnak hi hlonh a hau cang. Vawlei mi nih kan ruah khawh nak lengin thil an tuah khawh deuh, an thiam deuh cang. Vawleicung vialte hi Khuate fate an ti cang. Nan chan hi a tha tuk ka fale hna, Computer Internet chan le Information Technology chan ah nan chuak. Atu i hngalh khawh rih lo lomi, nehhnu i a chuak hngami, fimthiamnak vialte ah nan i tel khawh a hau lai. Cucaah vawleicung sining in nun khawh le dawi khawh ve ding hi faakpi in i zuam uh, tiah nan pu, tarpa nih robia kan cah hna.\nRobia kan cahmi vialte hna hi Lairam hrang le Laimi hrangah thanchonak lam ka hmuhmi an si caah philh lo tein faakpi in ruat peng uh tiah cah chap kan duh hna.\nPu Van hi a inn ah ka va leng tawn. Amah zong nih a umhar caan ah fawn in a hun ka auh ka va kal tawn. Tutan a zawt lai bel ahhin biaruah kan duh, von ra te a ti nain ka kal manh hlan ah atu bang sizung a kai hi a si. Nai (2011 November) an inn ka len lioah bia kan I ruahmi chung in cheukhat….\nKa pu Insein raltuknak (Karen he) ahkhan Lai ralkap rak um hlah ulaw Karen ralkap nih Yangon kha an la ko hnga lo maw?\nPu Van: An laak lai hme teh. Kawl nih cun an tei ti hna lo hme cu.\nRak la hna seh law teh, Kawlram ningpi in an la kho dih lai maw?\nPu Van: An laak khawh dih ko lai. Asinain sau, an dir kho lai lai lo. Kawl ralkap nih an chuh than colh ko hna lai. Kawlram ningpi i uk ding le tlaih ding kha cu sau an rak ti kho hnga lo.\nKaren ralkap kha Lai ralkap nih nan rak tei ko hna nain, nihin ah cun Kawl cozah nih Lai ralkap nih an tei hna ti cu an chim duh ruam tung lo.\nPu Van: Kawl cozah cu mihrokhrawl hme an si cu. Asinain, tuanbia timi cu thuh awk a tha lo. Vawlei caan a dongh tiang kha lio Karen ral a teitu cu Lai ralkap an si ti cu an thup kho thai lai lo. A si cangmi a si bantukin a si zungzal ko cang lai.\nLai ralkap hi Kawlram a khamhtu nan rak si nain, lawmmam ah tiin Lairam thanchonak ah zeitehmanh an kan tuahpiakmi a um lo, nan rak teimi hna kha a tihhmat (recoganize) an in tuah hna lo tinak a si cu. An in tuktermi hna zong kha an thih le va thi dih hna seh tinak a si ko hnga lo maw?\nPu Van: Aw, kha lio ralkap a rak tuanmi kha mifel le miding kan rak si. Thil a siningte in tuah a duhmi kan rak si. Cun, raltuk huam ruangah ralkap I a lutmi zong kan rak si cu mu. Cu tikah cunglei nih hihi tuah uh, timi cu tlolhlo tein tuah a duhmi kan rak si. Kawl an zirtian le an kan nekneihmi a si le si lo cu kan ruat lem lo, kan rian cu raltuk a si bang, a herh tiin cunglei nih an ruahmi kha lungthote in kan rak tuahmi khi a si ko.\nKan hnulei Mawng Hup te inn i bia na kan ruah ah khan, miphun dang cu hun tthi citcet hna hlah uh, na ti bantuk, biangai maw na chim?\nPU Van: Bia ngai hmeteh. Mah miphun te he hin I theihthiam bik le I dawt khawh bik a rak si ko. Mah miphunte thit I zuam ko uh.\nBuddhist na si buin, Haleluijah ti tehna, Pathian sinah thla ka cam tite hna na chim lengmang, Pathian hi zeitindah na hmuhning?\nPU Van: Pathian cu pakhat lawng a si ko. Asinain, minung nih kan hmuhning le kan biakning aa dan bia tu a si. Bohdah pawl nih an biakmi zong hi a ngaingai ahcun sertu Pathian a si ko nain Godama cawnpiakning in an biak. Khrihfa nih Jesuh cawnpiakning in kan biak ve. Muslim pawl nih Mohamad cawnpiakning… kan biakning le kan hmuhning aa dang nain, Pathian cu pakhat lawng a um. Cu Pathian cu … hallelujah tiin ka thangthat tawnmi khi a si. Thla ka cam zongah amah Pathian sinah cun ka cam. Cucaah, kanmah tining thengtheng a hman bik tic un kan el kho lai lo, kan buai dih lai. Pathian pakhat lawng a um, kan hmuhning kan biakning aa dang, cu Pathian nih cun fir a duh lo, ziazathat lo a duh lo, zirtian tehna a duh lo, hrokhrawl chim zong a rem lo.\n(Joel Ling, itonnak 2007 a chuak mi chung in lakchin mi a si. Catialtu hnatlaknak kan lak hnu ah zapi rel kho ding in kan vun in hrawmh than mi hna a si)\nNext Nikhat Ah COVID-19 Zawtnak Minung 1400 Tluk A Chek Kho Tu Seh Yangon A Phan Chom Lai


𝐂𝐡𝐢𝐧 𝐌𝐢𝐧𝐨 𝐊𝐚𝐧 𝐌𝐢 𝐑𝐚𝐥𝐭𝐭𝐡𝐚 𝐇𝐧𝐚 – Hakha Cherry\nNifatin Chin mino duh lonak a langhtermi pawl ka zoh hna le News ka rel poh ah ka lung ah a chuak tawnmi bia pakhat a um. Mah cucu US ralbawi Harold G. Moore nih Vietnam ral lio ah a ralkap pawl sinah a rak chimmi bia a tang i hi a si. Vietnam ral cu kum 20 an doh. US ralkap thong 60 leng an rak liam. Russia nih Vietnam kha biatak tuk in a rak bawmh tikah US ralkap tampi an rak liam. Tuhmawng cakei nih 500 fai a rak seh rih hna. Radio nih 100 an thih ah, 200 an thi tiah a rak thanh tawn ti a si. Cucaah Vietnam ram ah raldoh hi hohmanh nih kal an rak ngamh tilo. Cu lio ahcun ralbawi Harold G. Moore nih a ralkap pawl kha tu le tu a tang bia hin a rak hnemh tawn hna. Thazaang a rak pek peng hna. Cucaah a ralkap pawl thazaang an la tthan tawn i, an ral a rak ttha tthan tawn ti a si. A chimmi cu;


Thawngpang Ṭha Tuk A Si: Corona Virus Khamnak Sii-Vaccine Serchuah Dawh An Si Cang Hih – Chin World News Evening\nThawngpang Ṭha Tuk A Si: Corona Virus Khamnak Sii-Vaccine Serchuah Dawh An Si Cang Hih\nMay 19, 2020 May 19, 2020 Salai Van Thawngpang\nCovid-19 Khamhnak Sii Vaccine MRNA-1273. Massachusetts state Cambridge ah a ummi, Moderna timi bio-tech company nih Coronavirus khamnak si Vaccine serchuah dawh an si. Atu tiang test an tuahmi ah an lung a tling ngaingai. Mah vaccine cu mRNA-1273 tiah auhmi si a si. Mah Moderna Biotech company cu 2010 ah rak dirhmi company a si. France mirum pa, Stephane Bancel le a hawile minung 9 nih an dirhmi company a si.\nMah si hi minung ah an test hmasa bikmi si a si. Kan hnu March thla ah khan minung 9 ah an test hmasa hna. An testmi hna minung 9 ning tein coronavirus a khamh khawh ti a si. Asinain minung pakhat tu cu si an chunhnak pawng hrawnghrang a senmi side affect a um ti a si. Atu an sermi si hi antibody si phun khat a si.\nKan pum chungah a ummi immune system kha a thawntertu a si. Immune system a thawn hnu ahcun Coronavirus nih a thongh hna zongah a hlan kho hna lo ti a si. FDA nih an serhchuah cangmi cu tha tein an check piak hna i, pehzulh dingah an cohlan cang. Atu ning in a that chin lengmang ahcun tuan ah an chuah khawh men tiah zumnak a um. Credit: Salai Lairamthang\nChina Ah Corona Virus Achuahning Hlathlai Khawh A Si Cang “Hlathlainak Nan Tuah Cang” China President Xi Jinping\nPresident Trump Zong Corona Virus Khamnak Sii Zarkhat Leng A Ding Cang


Tuzan Ca Ah Pathian Bia: Fahsak Lo Tein Ka Palh, Ka Sual Ti Hi Zumtu Tha Sinak A Langhnak A Si – Chin World News\nTuzan Ca Ah Pathian Bia: Fahsak Lo Tein Ka Palh, Ka Sual Ti Hi Zumtu Tha Sinak A Langhnak A Si\nPosted By: thawng February 2, 2019\nFahsak Lo Tein Ka Palh, Ka Sual Ti Hi Zumtu Tha Sinak A Langhnak A Si\n“Cun David nih Nathan sinah cun, ‘Bawipa sinah ka sual cang,’ tiah a ti. Cun Nathan nih David cu, ‘Bawipa zong nih na sualnak kha an ngaihthiam cang, na thi lai lo…,’ tiah a ti.” (2 Samuel 12:13-14)\nDavid nih Pathian thimmi siangpahrang, Pathian lung a tongmi siangpahrang a si ti hi Baibal nih a kan cawnpiakmi a si. David nih siangpahrang a tuan chungah voi tampi sualnak a tuah, sualnak a tuahmi hi sualnak ngan pipi an si.\nUriah a thah i a nupi Bethseba zong a chuh. Cu ruangah cun Nathan profet nih David cu a rak fuh. Nathan nih David sualnak kha a phuan i a cung i dantatnak a tlung dingmi a chim tikah David nih a sualnak cu tha tein a cohlanh. David nih, “Bawipa sinah ka sual cang” tiah a ti. Saul Siangpahrang nih cu Pathian hmai ah ka palh, ka sual tiah a ti duh lo. Judah siangpahrang tampi nih Pathian hmai ah ka sual cang ti chim hi an i harh tukmi a si.\nDavid nih sualnak a tuah fatinte Pathian hmai toidor tein a um i a sualnak ai ngaichih. Pathian sinah a sualnak ca ah raithawinak a pek. Cu ruangah Pathian nih David hi Judah siangpahrang vialte lakah cungnung bik ah a chiah. Israel ram kha chaklei pennak le thlanglei pennak tiah an i then hnu ah Israelmi nih an ngaih tawnmi pennak cu David siangpahrang pennak hi a si.\nToidornak taktak a ngei lomi hruaitu hna nih cun Pathian hmai ah ka palh ko tiah an ti kho lo, an hruaimi hna sin zongah ka palh ko tiah an ti kho lo. Ka ngaithiam tiah chim hi an i faksak tawn. An chim a si hmanh zongah an i ngaichih than, mi nih a kan tei tiah an ruah.\nA si lo, lung tak tein midang ngaihthiam a hal khotu cu mi teitu a si. Nu le pa nih fale sinah ka palh ti kan i harh tuk, ka palh ti chim duh loin kan nawlngeihnak in uk kan timh hna. Upa deuh nih ngakchia deuh sinah ka palh ti cu kan duh lo. Ka palh ti chim hi kan i faksak bikmi thil pakhat a si. Hihi cu taksa sinak lawng a si, thlarau nunnak caah cun thanchonak dawntu nganbik a si. David siangpahrang nih cun ai fahsak lo, fawi tein ka palh, ka sual tiah a chim khawh peng.\nHi lungthin nih hin David zumhnak le toidornak lungthin fiang tein a langhter. Ka palh, ka sual tiah an chimter lotu cu uanthlarnak, phorhlawtnak, mah le mah sang tuk ah i chiahnak lungthin a si.\nBy : Saya Than Kep


Hakha AhTlangval Ngun Dawt Tiphul Khuami Rual BiK Thawng Nih Faak Tukin A Vuak A Thi Tiang An Chuah Dih-VIDEO – Chin World News Evening\nHlan chan lawng ah dahra mibu khwmh in mi velh a rak um ka ti ,tu chan tiang hi lai mi kan zia kan ṭhinh bak lo. Tu ni ka ṭa he ka ni chon i Video kan kuat lai a ka ti i ka kua tuah ngait ka ti, a ka kuat mi ka zoh cu minung fa lo Bang an velh Ning ka zoh ah celh awk um lo. Ziah khua zei dah an si o Mah ti ti cu an velh i zei sual nak dah a ngeih I an velh tiah ká hal?\nAn velh mipa hi midai cu a si ko zei ka sual lo mi an ka velh e ti, mi zei dah an si ka ti i an khua cu Ti Phul a si I an um nak sang cu (Hakha mucuu)sang a si i a min ah Rual Bik Thawng a si i an velh mi pa hi a min ah Ngun Dawt a si e an ti , video i thlak nak men i mah timi velh le minem cu ka khua ruah hi a har. An velh mi pate hi ngakṭah te a si e ti ngakṭah si ruangah maw an nek ?\nZiah Pathian Dawt mi a si ve ko ṭung, ngakṭah si cu ho hmanh nih an duh mi kan duh mi si cio ttung lo ,ngakttah cu pei dawt chin le zoh kheh chin Ding si cu ká ti i lung nuam lo ngai in khua ka ruat len. Mah diriam nak ruang ah le sopawt celh lo tuk ruang ah mi velh hi cu kandoh Dingbak si ká ti. Chirhchan:Sui Sui\nHihi kanmah ruahnak in kan ṭialmi le kan phuahchommi a si lo. A konglam a thei hngaltu nih an chimmi a si. Video zongin fiangte in zoh khawh a si. An vuakmi pate hi ngakṭah a si i a min ah Ngun Dawt a si tiah kan theih. A vuatu pa hi Tiphur khuami Rual Bik Thawng a si tiah kan theih. VIDEO timi hmehpiak law video zoh ding a um lai.


Paletwa Ah Facang Tun Khat Ah Tingkhat In Cawk Ding A Um Ti Lo – Chin 11 News\nPaletwa Ah Facang Tun Khat Ah Tingkhat In Cawk Ding A Um Ti Lo\nTatmadaw le AA kahdoh nak ruangah faktuk in khualtlawn lam an phihkhar dih mi le ei-din ding facang a phurtu mawtaw vialte kal kho loin an um dih cang ruang ah kan Chin miphun hawi a si mi Paletwa myoh chung a um mi hna cu facang tunkhat ah Ks ting 1 in cawk ding hmanh an I hmuh kho ti lo tiah Paletwa myoh chung a um mi hna sinin thawngtheih a si.\nPaletwa myoh chung a um mi pakhat nih a chim ning ah cun “tatmadaw le AA kahdoh nak ruang ah Kyawh Taw le Paletwa karlak mawtaw lam le tilawng lam vialte phihkhar dih an si. Sami lei zong in ei-din a rak phur mi mawtaw hna cu hriamtlai phu hna nih mei in an khangh dih hna caah cu hnu cun zeibantuk mawtaw hmanh an rak lut ngam ti lo. Cu ruang ah a tu ah cun Paletwa myoh chung ah facang tunkhat ah Ks ting 1 in cawk ding hmanh kan hmu kho ti lo” tiah a chim hi a si.\nCun Paletwa ah civui a rak zawh mi pakhat nih a chim mi ning ah cun “kan nih cu kan khua in a chuak mi facang kan khon mi chung in tunkhat ah Ks tong 70, 80 in kan cawk hna I kan ei lio a si. A tubantuk in zarhkhat zarhhnih chung pehtlai tein an kan phihkhar rih ko a si ah cun ei ding zeihmanh kan ngei ve ti lai lo” tiah zong a chim ve.\nPaletwa myoh chung ah facang cawk ding a um ti lo caah innkhat le innkhat cu facang an I cawih hna caah ei ding a hun um ti lo cu hnu cun pakhat le pakhat chawnh biak le pehtlaih nak zong hi a chiakha chin lengmang cang tiah zong Paletwa myoh chung um mi nih an chim.\nPaletwa pengkulh chung ah a um mi cu pehtlaih nak lam vialte phihkhar piak dih an si ruang ah zeihmanh lungduh in ei-din ding an I hmuh khawh ti lo caah lungrethei in an um ko hna.


***Vakok.Lian***: Muslim Nih Buddhist Mi Tampi An Thah Hna\nMuslim Nih Buddhist Mi Tampi An Thah Hna\nKan Vawlei caan hi a nai cang ko rua kan pawngpang thawngpang kan theihmi ah Pathian bia a tling chuahmah cang ti awk in a um.Jesuh nih ka rat tthan lai tikah ram le ram khat an ni do lai Li hnih le harnak phun2 a tlung lai mah le mah i thatnak a tam lai i zawtnak phun2 a chuak lai/mangtam a tlung lai tiah a kan ti bang Jesuh bia a tling chuahmah cang.\nA tang hi Globalchin.org ah an tarmi a si a rel rih lo mi kan um lai caah ka van tar tthan lai Bangladesh ram ah Musalim nih Bohdah an thahnak kong a si rak rel ve te.\nBangladesh ram Chittagong peng ah Muslim le Buddist hna cu pakhat khat i remlonak ruang ah mibu in an i vel hna i, minung tam ial te an thi i, mi tampi zong an i hliam. Inn le lo hna mei in an khangh.\nMah tiin buainak le i nawnnak a umnak hmun ah hin Rakhine, Thet, le Marama timi miphun hna hi Buddhist phung a bia mi an si. Cu ka hmun ah cun Muslim bianak a bia mi hna nih hmun dang in an vun luh hnawh hna i, lei hmun le lo hmun hna an mah nawl in an i ser i, inn le lo hna an i sak. Buddhist biaknak a bia mi hna nih an duh ve lo caah Muslim mi pa 3 cu an thah hna.ah tihin an buainak hmun ah hin Kawlram citizen a simi Rakhine mi tampi khua an saknak hmun asi. Phungki sianginn hna umnak hmun asi. Mah tihin buainak a um tik ah Muslim hna nih Buddhist phung bia mi umnak khua 4 cu mei in an duah piak dih hna i, an thio dih hna.Athi mi hna hi 30 hrawng cu si dawh ansi tiah khua mi nih cun an chim. Athimi lak ah Bangali kala 3 zong an thive. Adang cu tar le hngakchia, nu le bawhte hna an si anti. UNPO maivan inn ah minung atlawmbik 4 an thi i khua 6 mei in an khangh tiah a thanh.\nMah tiin an buainak hmun hi hlanlio tein Buddhist phung biami lawng an rak umnak hmun asi i, Bangali Kala pawl an umnak hmun arak si lo. Chittigong Hill Tract timi ah hin Chin miphun phunkhat asive mi Bom miphun hna zong khua ansaknak asi. Atu an buainak belte ah hin cun Bom miphun an i tel lo.Zarh pini ah khan Marma miphun hna umnak ram i an lo hmun tha cu Muslim mi hna nih Aekah 50 hrawng akau mi thingram tha cu lo tuah ding caah lo an vah. Lo hmun angeitu Marma hna nih, lo tuah lo dingin an nawl hna nain, zei rel lo in an um. Lo vah dih hnu ah banhla le sapling hna cin ding caah an i tim an ti.Mithmuh kut tongh in a thei mi nih UNOP an an chimnak ah hin 'Mah ti cun an nawl ko hna nain, Muslim hna nih cun an ngai lo i lo cu an vah chih peng. Chuncaw an ei lio ah Marma mi hna nih cun an fuh hna i an velh hna. Muslim pakhat cu sizung ah an tlik pi lio ah a thi i, adang pahnih cu sizung an phak hnu an an thi."Mah thawngpang cu Muslim mi dang nih an theih tik ah a run in Marama mi hna umnak Shankhola, Taikarma, Sica, Riyamrang le Padachhara timi khua hna cu an fuh hna i inn 60 mei an khangh i, an hmuh mi paoh an thah thluahmah hna. Marama miphun i upa pakhat Remong Marma cu ahngawng an cik.The Hafchari Union Council timi bunih thawng an thanhnak ah cun, inn 100 renglo mei in an khangh an ti. Mah muslim mi hna hi 'setteler' tiah an auh mi hna umnak tthitha ngei lo in, Bangladesh ram an phaknak poah ah khuasa mi miphun vaivuan phun khat an si.\n"Minung 15 an thih mi theih asi cang. Minung 300 renglo an umnak hmun theih asi lo. Phungki Sianginn 4 le khua khua 7 mei in an duah dih" tiah Bangladesh ram nuhrin covo lei tuanvo angei mi U Soe Lin Htun nih Irrawaddy thawngzamh sin ah a chim.\nBangladesh cozah nih arannak hi mah hi kong hlathlai ding le sualnak a ngeimi hna tlaih ding in committee an ser. Khua minih an zumhnak ah cun muslim mi hna hnu lei in a bawm chan tu hi Zone Cammando Kamarul Hosin timi muslim ralbawi pakhat asi lai tiah an zumh. (Ch: UNPO, All Headline New)\nPosted by L.VanBlian_blogpost.com at 7:32 AM\n20011 Ah UNHCR Nih Kawlram Zeizatset Dah US Nih A ...\nVawlei Cung Inn Manfak Bik 10\nJesuh He I Peh Nun


President Donald Trump nih Nobel Peace Prize a co kho lo. – Thechinlungnews\nPresident Donald Trump nih Nobel Peace Prize a co kho lo.\nTukum 2020 ahhin Nobel Peace Prize co kho ding in min tial mi hna hi an dihlak in, Minung 318 an si, individuals pumpak min sanhmi hi minung 211 an si i, Pumpak si loin organization riantuantu bu min in pek mi cu 107 organization an si. cu min pek mi vialte cu “national lawmaker” ramkip Uradi sertu hna le state i lubik a si mi hna group thim mi hna nih Nobel Peace Prize a cotu ding cu a tha tein an nihruah hnu ah an thim hi a si.\nPresident Donald Trump, Cu kan hnu thla ahkhan tukum 2020 ah Nobel Peace Prize co kho tuding min list ah Telh a si ve nain, a co kho tthan lo, Tukum 2020 ah Nobel Peace Prize cu, The UN’s World Food Programe nih an co.\nWorld Food Programe nih a tuah mi cu, Hi coronavirus pandemic ruang ah vawlei cung ramkip cu harnak kan tawn , mi cheukhat cu ei awk ngei lo in le awlawkchawng vansang in a um mi an tam caah, vawlei cung ramkip i, ei din awk a ngei lomi, rawl tam tihal in a um mi hna caah eidin tirawl a bawmh hna, an nih ruang ahhin vawlei cung vawlei cungah tihal rawltam in a um mi tampi cu eidin awk a phawt hna caah mi misifak tampi biang ah lawmnak mitthli an luanter. Pek phu bak an si, Bible zong ah Pathian nih a duh mi raithawinak bak a si. Foxnews.\nBe the first to comment on "President Donald Trump nih Nobel Peace Prize a co kho lo."


Ralhraang Pawl Nih Taal Khua Biakinn Le Mipi Thilri An Hrawh – Buanchukcho\nChin ramkulh, Falam peng, Taal khua ah Lainawng pa Min Aung Hlaing ralhraang uico pawl nih voihnih tiang bak lut in khua chungah ummi thilri mansung an hrawh hnami kong ah Institute of Chin Affairs nih faak piin an soisel hnanak le an lungtlin bak lonak kong he pehtlai in nizan August ni 27, kum 2021 ah khan thanhca an chuah.\nMin Aung Hlaing uico ralhraang pawl nih hin July thla chungah voikhat le August thla chungah voikhat tiin Taal khua chungah voihnih bak an lut, a luan ciami July ni 20 ah khan ralhraang thazaang 90 hrawng khua chungah lut in a herh lomi meithal puahnak te hna an tuah hlei ah khuami hna umnak inn 21 le khuami hna hmanmi thilri an hrawh piak hna hnu ah an sattil zong an thah piak hna.\nCun a luan ciami August ni 9, kum 2021 ah ralhraang 150 hrawng cu Taal khua chungah a voihnihnak lut tthan in Biakinn le sianginn ah an mah duh poah in ni 5 chung khua an sa, khuami hna inn 36 an hrawh piak hna hlei ah Ar 380, Vok pa 8 an thah piak hna, cun khuami hna hmanmi thilri tampi zong an hrawh piak rih hna.\nKhrihfami hna nih kan upat tukmi Bible, Pathian hla cauk (Khrihfa Hla Bu) le Biakinn chung tthutdan hna cu an duh tawk in an hrawh hna hlei ah khuami pahnih hna zong zei sualnak an neih lo bu ah tlai in an hrem rih hna.\nA tu bantuk in uico ralhraang pawl khua chung an luh ruang le ningcang lo tuk in thil ttha lo an tuah ruangah khuami hna zong an khua chungah um ngam ti loin ramhlak ah an zaam hna.\nFalam peng, Taal khua hi inn 36 le minung 150 in 160 kar khuasami an si i Min Aung Hlaing uico ralhraang pawl nih voihnih bak an luh hnawh hna ruangah khuami dihlak in an zaam hna, tuni caan tiang ho hmanh an kir ngam rih lo, uico ralhraang pawl nih Taal khua chungah an hrawhmi thilri le a dang dang man hi Kyat ting thong 200 in 300 kar man bak an si.


A Poi taktak: Thailand ah Kawlrammi Minung 23 hna cu an pu le nih ramtang ah an hlonh ter hna – Chin World News Evening\nA Poi taktak: Thailand ah Kawlrammi Minung 23 hna cu an pu le nih ramtang ah an hlonh ter hna\nDecember 23, 2020 December 23, 2020 Salai Van Myanmar News\nThailand ram Samut Sakhon ah COVID-19 zawtnak a karh lengmang ṭhan ruangah STI Precision Factory i Myanmar rianṭuantu minung 23 cu Factory ngeitu nih Palek an ra lai tiin a ṭhihphaih hna i ramtang ah chiah hna dingin midang a phurhter hna tiah theih a si.\nLampi an kal cuahmah lioah Myanmar rianṭuantu minung 9 hna nih Factory ngeitu biachim cu zum loin ramtangah hlonh an si lai ti an theih ruangah lampi ah cun an ṭum i an hawi le inn ah an kal. Cun, a dang minung 14 zong nih ramtang ahcun kan chiah (hlonh) hram sawh hlah uh. Asi khawh ahcun, Banfali rianṭuannak zung ah kan hawi le an um i cu ka ahcun kan chia deuh uh tiah an nawl hna.\nCuti i minung 14 nih zaangfahnak an hal hna tikah mawṭaw mawngtu hna nih an chimning bang cun Banfali rianṭuannak zung (Factory) ah cun an kalpi hna. Asinain, Banfali Factory ngeitu pa zong nih a rak cohlan in a company ah a luhter duh hna loh.\nZan suimilam 11:00 Pm tiang cuticun an um i lampi i cuti an buai cuahmah lioah cun palek pawl nih an chuah hnawh hna i an check colh hna. Myanmar minung 14 lakah minung 6 lawng nih Passport an ngeih i midang paoh cu Passport ngei lomi an si. Cu hlei ah COVID-19 i checknak ca an ngeih lo ruangah an dihlak in an erhkhum hna.\nThailand Palek nih STI Precision Factory ngeitu cu phone an chawnh i thil umtuning an hal cuahmah lio a si. Atu bantukin Myanmar rianṭuantu pawl nihsawhtu le minung ciocio a si ko mi hlonh a timtu Company ngeitu cu hremnak pek phu a si tiah Bangkok Post nih a taar.\nKhampat Sizung rianṭuantu cungah a cangmi cu a poi tuk hringhran